qundao/data-zh-poetry huggingface dataset:
秦國夫人挽辭安門下母二首·其二
作者：晁補之
朝代：宋

城南塞冠蓋，哀挽送何人。
吉卜郊連浚，恩封國號秦。
桓碑空復古，蒿里不知春。
應奪居廬念，朝廷佇弼臣。
移笇山五杉歸植里第
作者：晁補之
朝代：宋

一丘一壑感歸心，過盡青山幾茂林。
自載五杉如碧鳳，欲看春雨舞庭陰。
立春日呈通守資中通直
作者：晁補之
朝代：宋

搖軒柳態未應還，正在憑高望遠間。
一夜春風吹北渚，清晨佳氣滿南山。
動頭樂事從今數，信手詩章莫放閑。
但惜濉陽蔡公子，鶑花爛漫向京關。
答劉季孫
作者：晁補之
朝代：宋

高臺擷黄菊，獨上憶同登。
灌木閑相揖，寒鴉偶自朋。
酒憐旁舍熟，賦喜故人能。
寂莫西風裏，籃輿興可勝。
答李令
作者：晁補之
朝代：宋

知音慚李令，問我復何爲。
道義惟添睡，功名只有詩。
答趙滋主簿
作者：晁補之
朝代：宋

我昔尋幽徑山上，曾傍苕溪弄菱槳。
南臨天目指掌間，隔嶺如聞笑言響。
年來清血斷征衣，碧髮丹顔日夕非。
便欲相期煮白石，與君晚入煙霞飛。
答閎中順之
作者：晁補之
朝代：宋

黄卷翛然遇古人，千秋遺恨一朝伸。
久乾文舉尊中酒，虛負淵明頭上巾。
纓冠未暇念同室，閉眼自欲觀吾身。
幸有元和文似錦，不妨白雪和陽春。
答陳履常秀才謔贈
作者：晁補之
朝代：宋

驅車觸熱中煩滿，苦無蔗漿凍金碗。
陳君詩卷可洗心，持作終朝晤言伴。
男兒三十四方身，布衣不化京洛塵。
白駒皎皎在空谷，黄鳥睍睆鳴青春。
子桑之居十日雨，入門不復聞人語。
形骸正是吹一吷，安用虛名齊后土。
文章初不用意成，黼黻帝躬臨下民。
時花俚服誚新巧，牛馬安所辭吾名。
禹穴幽奇行可强，江北江南正相望。
乘濤鼓枻何當往，愛惜水仙桃竹杖。
不應越女三年留，相見還須未白頭。
蘧生知非苦不早，巨壑夜半遺藏舟。
達人一言嚆矢疾，相從琢磨悔去日。
菖蒲正是可憐花，我獨聞名不曾識。
約李令
作者：晁補之
朝代：宋

茅檐明月夜蕭蕭，殘雪晶熒在柳條。
獨約城隅閑李令，一盃山芋校離騷。
累得周同年鍔書
作者：晁補之
朝代：宋

譙都司馬拙依然，翻手爲雲絕可憐。
唯有鳳翔周錄事，手書連月寄同年。
綠頭鴨·多麗
作者：晁補之
朝代：宋

新秋近，晉公別館開筵。喜清時、銜杯樂聖，未饒綠野堂邊。繡屏深、麗人乍出，坐中雷雨起鵾弦。花暖間關，冰凝幽咽，寶釵搖動墜金鈿。未彈了、昭君遺怨，四坐已悽然。西風裡、香街駐馬，嬉笑微傳。算從來、司空慣，斷腸初對雲鬟。夜將闌、井梧下葉，砌蛩收響悄林蟬。賴得多愁，潯陽司馬，當時不在綺筵前。競歎賞、檀槽倚困，沈醉到觥船。芳春調、紅英翠萼，重變新妍。
維夫君兮桂舟一首送梁正受歸汶陽
作者：晁補之
朝代：宋

維夫君兮桂舟，酌余酒兮攬君留。
君何爲兮此野，菊菲菲兮蜨下。
韡韡兮煌煌，爛金敷兮襲余堂。
茱萸兮芙蓉，衆芳越兮亂五風。
饑咀兮靈芝，君歌樂兮余和之。
日下兮野陰，澹忘歸兮中林。
橘棟兮梅宇，紛瓊茅兮被南榮。
白羽兮黑翮，邀仙人兮語此文。
余高馳兮世之外，君猋舉兮先余至。
襟带兮東方旦，爭門兮汶之陽。
大野兮始波，翔鶬鸛兮嘷鴐鵝。
羣宿兮迷阯，旅食兮殫穗。
霜肅肅兮葉方下，君欲濟兮淹回。
水通道兮躞蹀，冠如箕兮带長鋏。
里千室兮士一喙，余不善兮紛余誶。
世謂折揚好兮，余白雪而莫知棄。
火布而以爲垢兮，胡不浣炎而振之。
彼鏌邪而能言兮，工謂余以不祥。
聊逍遥而挫銳兮，蒙黯黮而益光。
綴古詩懷家
作者：晁補之
朝代：宋

二月已破三月來，蝴蝶忽然滿芳草。
正是歸時君不歸，及至君來花又少。
罷蒲乾濠道中寄府教授之道弟
作者：晁補之
朝代：宋

衝寒到郡待花開，花未開時却遣回。
敢意三年容我隠，只如千里訪君來。
二崤轂擊何爲者，五老雲霾安在哉。
更約劖詩猿虎谷，它年重過埽莓苔。
考校同文館戲贈子方兼呈文潛
作者：晁補之
朝代：宋

二十年來曹子方，新詩曾見未能忘。
多才善戲稱物芳，吳娃席上呼作郎。
瞥然何許歲月長，只今未老毛髮蒼。
自言逢掖非昔狂，傳經華陰夫子堂。
何曾騎馬身挾槍，詔隨上將西擊羌。
董蒲跗注謂我臧，夜行馬頓饑無糧。
鼓鼙驚谷騎卷岡，吏呼爲微醉在牀。
前鋒奄至靈武傍，中堅反後無敢驤。
城開三日牧蔽隍，百馳載笴千橐裝。
旌旗立壘烏鳥揚，還軍不省一矢亡。
坐師無獲勞不償，鐃歌入奏虛錦囊。
秋風鱸魚思故鄉，銳頭宜董鸛鵝行。
得官猶領萬驌驦，王城對巷如參商。
那知連月居茲房，稱多量少非我王。
群公古鏡懸秋光，閉門飯飽庭葉黄。
秋盤登兔官酎香，吳音訛變雜秦凉。
令壺老柏笑覆觴，淹留平日夢欲翔。
得君可樂殊未央，人生傾蓋何所望。
結交松柏要冰霜，中天號出玉璽章。
青驄御史騰康莊，歸期屈指未可忙。
聞君况有夢虺祥，生女不惡嫁鄰牆。
掃軒留客具酒漿，與君更約城南張。
聞慎思說豪塘居
作者：晁補之
朝代：宋

聞在豪塘飲，松林日百回。
當年鹿何往，異世鶴歸來。
未許茅齋並，終期蠟屐陪。
丹留杉不死，夜氣看星魁。
聞文潛舍人出試院約毅父考功尋春
作者：晁補之
朝代：宋

上界官府多文書，我臞猶比山澤儒。
閒忙態異亡羊等，一月不見霜侵鬚。
雖無京兆白花瀝，還有太官青玉壺。
武安曾孫我外弟，聞君得人助君喜。
可能餠果饜兒童，不有杯槃到鄰里。
去年南歸飲王家，把盞猶見黄梅花。
城南尋春成歲事，忍不省顧隨泥沙。
世事何須還刺口，輕薄論交翻覆手。
自憐只似永州氓，歸喜蛇存視吾缶。
聽閻子常平戎操
作者：晁補之
朝代：宋

嶧陽之孤桐，踣自霹靂斧。
龍伏之靈林復古，斷文橫截絲百縷。
下垂七軫如牛乳，上有明星稀可數。
當軒拂拭待君鼓，君心有在君未語。
仲尼昔時從師襄，頎然一人猶望羊。
我獨懷之千古長，杖策不省頤之忘。
去年河决瘡未補，今年赤地無禾黍，像龍焚尪亦何取。
堂上平戎不敢聽，且激南風召時雨。
胡戢秀才效歐陽公集古作琬琰堂
作者：晁補之
朝代：宋

君不見廬陵公，往爲學士修書日。
詔畀千金訪遺逸，遺文逸字往往出。
故都易姓幾兵火，量臀鼎腹細詰詘。
道人岣嶁空有聞，丘陵仙鬼事恍惚。
共和十鼓記亡一，嶧山肉在無復骨。
雲陽八體又瓜剖，至使漢童訛尉律。
世儒詭正何足臧，公家安取千軸藏。
仲尼猶及史之闕，有馬借人吾敢忘。
題籤甲乙潁水陽，後來胡君癖膏肓。
傾家自構琬琰堂，搜羅近出補厥亡。
荒林圮冢見未嘗，南觀禹穴計渺茫，閉門睥睨在一床。
常恨平生好古家無力，騎馬蹊田觀斷刻。
中郎二字煩走驛，率更三日勞野食。
長年囊褚況易擲，兒作摹朱婦遮壁。
願從胡君丐無有，十百數中聊取仂。
胡君今逸民，盱眙不見十五春。
坐令鉛槧老壯士，朝廷豈無憂國人。
曩時豪氣今誰在，會面只謀千日醉。
聽君汗漫馳古先，世事無何付蟬蛻。
臨江仙
作者：晁補之
朝代：宋

十歲兒曹同硯席，華裾織翠如蔥。一生心事醉吟中。相逢俱白首，無語對西風。莫道尊前情調減，衰顏得酒能紅。可憐此會意無窮。夜闌人總睡，獨繞菊花叢。
臨江仙
作者：晁補之
朝代：宋

君似蒼崖千仞竹，一枝孤映蒿蕭。簞瓢不減萬鍾豪。閒情搔短髮，佳句詠纖腰。罷酒蘭舟回楚柂，相思何處今宵。淮南幽桂水雲饒。他年春草恨，應有小山招。
臨江仙
作者：晁補之
朝代：宋

常記河陽花縣裡，恰如飯顆山逢。春城何處滿絲桐。綸巾並羽扇，君有古人風。重向梁王臺畔見，黃花綠酒誰同。新詩別後寄南鴻。回頭思照碧，人在白雲中。
臨江仙
作者：晁補之
朝代：宋

曾唱牡丹留客飲，明年何處相逢。忽驚鵲起落梧桐。綠荷多少恨，回首背西風。莫嘆今宵身是客，一尊未曉猶同。此身應似去來鴻。江湖春水闊，歸夢故園中。
臨江仙
作者：晁補之
朝代：宋

盡說彭門新半㓨，昆吾剸玉如泥。功名餘事不須為。才情詩裡見，風味酒邊知。好在阿咸同老也，青雲往歲心期。千鍾百首興來時。伯倫從婦勸，元亮信兒痴。
臨江仙
作者：晁補之
朝代：宋

自古齊山重九勝，登臨夢想依依。偶來恰值菊花時。難逢開口笑，須插滿頭歸。昨夜一江風色好，平明秋浦帆飛。可憐如赴史君期。且當酬令節，不用嘆斜暉。
臨江仙
作者：晁補之
朝代：宋

謫宦江城無屋買，殘僧野寺相依。松間藥臼竹間衣。水窮行到處，雲起坐看時。一個幽禽緣底事，苦來醉耳邊啼。月斜西院愈聲悲。青山無限好，猶道不如歸。
臨江仙
作者：晁補之
朝代：宋

身外閒愁空滿眼，就中歡事常稀。明年應賦送君詩。試從今夜數，相會幾多時。淺酒欲邀誰共勸，深情唯有君知。東溪春近好同歸。柳垂江上影，梅謝雪中枝。
臨江仙
作者：晁補之
朝代：宋

馬上匆匆聽鵲喜，朦朧月淡黃昏。碧羅雙扇擁朝雲。粉光先辨臉，硃色怎分唇。暫別寶奩蛛網遍，春風淚汙榴裙。香箋小字寄行雲。纖腰非學楚，寬頻為思君。
自畫山水寄正受題其上
作者：晁補之
朝代：宋

虎觀它年青汗手，白頭田畝未能閑。
自嫌麥隴無佳思，戲作南齋百里山。
自畫山水寄無斁題其上
作者：晁補之
朝代：宋

湘吳昔窮覽，懷抱自難忘。
毫素開塵牖，江山入草堂。
寄君花縣裏，虛我竹林傍。
何物酬斯贈，清詩要一囊。
自畫山水留春堂大屏題其上
作者：晁補之
朝代：宋

胸中正可吞雲夢，盞裏何妨對聖賢。
有意清秋入衡霍，爲君無盡寫江天。
自蒲赴湖早行作
作者：晁補之
朝代：宋

小隠幽情薄宦身，五更騎馬壽安塵。
春如流水行隨客，曉與青山氣逼人。
報國丹心千載事，對花霜鬢一番新。
秦吳絕域從來恨，我已能知莫問津。
自蒲赴湖至板橋逢杜謀伯
作者：晁補之
朝代：宋

二年兩度踏京塵，猶喜常逢杜子春。
文學老來從舊日，金蘭同好更何人。
身慚隨檄終難强，計欲歸耕未敢陳。
正是桃花紅似血，不應無酒但霑巾。
至日同文潛舍人飲錢京兆穆父家
作者：晁補之
朝代：宋

大尹孤標琢崑玉，舍人骨相飛食肉。
弊裘羸馬愧我寒，喚飲東齋散膚粟。
少時獨識孔文舉，不交餘子平生足。
尹門如市立相躡，尹心如水清可掬。
鄰無惡少歸醉卧，不遣長鬚訟騎屋。
閉門不出三日雪，冷坐西軒花眩目。
未妨詩句敵青春，痛飲何由髮還綠。
與同年廖明略
作者：晁補之
朝代：宋

十年山林廖居士，今隨詔書稱舉子。
文章宏麗學西京，新有詩聲似侯喜。
與子真諸人飲求仁不與作怨詩因戲答
作者：晁補之
朝代：宋

結習徐看蕩劫灰，天花從自落空階。
似聞滿室唯澄水，投礫何因出定來。
與曇秀師別垂二十年而後相會於金山作
作者：晁補之
朝代：宋

詩筆多生習氣牽，老來經唄亦隨緣。
何妨偶入東坡夢，未害閑依北固禪。
萬里波濤憑檻語，一山風雨並窗眠。
未甘白首塵埃地，更約相逢二十年。
與李文叔夜談
作者：晁補之
朝代：宋

中庭老柏霜雪裏，北風烈烈偏激耳。
誦詩夜半舌入喉，飲我樽中淥醽美。
升堂辭翰愧非有，何異還家數其齒。
文章萬古猶一魚，乙丙誰能辨腸尾。
更慚頗似會稽康，欲語常遭士瑶柅。
廣陵八月未足言，曾使酲醲涊然起，安得譚如子枚子。
舊說廬山有紫芝田百畝人莫得見偶於開先栖賢林中步兩日各得一枝正紫如玉戲成一首
作者：晁補之
朝代：宋

千古芝田人不到，深林繼日拾瓊瑰。
從今爲記晁夫子，曾到芝田百畝來。
舟中即事
作者：晁補之
朝代：宋

終日平沙望渺瀰，青林何許近漁磯。
波衝側岸深蒲靡，一點穿人翠碧飛。
花林示楊彭年秀才
作者：晁補之
朝代：宋

花林遠望春陽浮，卒然相值東山頭。
犢兒初乳毛物潤，鴉子欲哺鳴聲柔。
一生會合盡天幸，萬事反覆非人謀。
倒頭且擬醉千日，相如渴病乾咽喉。
芳儀怨
作者：晁補之
朝代：宋

金陵宮殿春霏微，江南花發鷓鴣飛。
風流國主家千口，十五吹簫粉黛稀。
滿堂侍酒皆詞客，拭汗爭看平叔白。
後庭一曲時事新，揮淚臨江悲去國。
令公獻籍朝未央，敕書築第優降王。
魏俘曾不輸織室，供奉一官奔武彊。
秦淮潮水鍾山樹，塞北江南易懷土。
雙燕清秋夢柏梁，吹落天涯猶並羽。
相隨未是斷腸悲，黄河應有却還時。
寧知翻手明朝事，咫尺人生不可期。
蒼黄三鼓滹沱岸，良人白馬今誰見。
國亡家破一身存，薄命如雲信流轉。
芳儀加我名字新，教歌遣舞不由人。
採珠拾翠衣裳好，深紅退盡驚胡塵。
陰山射虎邊風急，嘈雜琵琶酒闌泣。
無言遍數天河星，只有南箕近鄉邑。
當時千指渡江來，同苦不知身獨哀。
中原骨肉又零落，寄詩黄鵠何當回。
生男自有四方志，女子那知出門事。
君不見李君椎髻泣窮年，丈夫飄泊猶堪憐。
苕霅行和於潛令毛國華
作者：晁補之
朝代：宋

苕溪清，霅溪綠，溪水灣環繞天目。
山間古邑三百家，日出隔溪聞打衙，長官長髯帽烏紗。
不曾執板謁大尹，醉卧紫蘭花影斜。
紫蘭花開爲誰好，年年歲歲溪南道。
不見西陵白髮人，荆江夜雪唱陽春。
陽春絕唱和者寡，客醉聞之雙淚灑。
夜來魂夢海中山，縹緲雲濤煙浪間。
雲濤煙浪不可渡，睡覺秋風落桐樹。
秦吉了，秦吉了，言語無人會。
無人會得奈君何，且向紫蘭花下醉。
莎雞食蝗
作者：晁補之
朝代：宋

居貧得田不百畝，天賜時雨苗氤氳。
遲明當熟晚未刈，災蝗夜至如驚軍。
秋風吟茅雨洗瓦，葉上穗落青紛紛。
常嫌莎雞聒麥壠，紡車細掉喧晨昏。
莎雞可憐爾吻利，驅蝗逐蝻群披分。
豈惟秋蟬畏螳斧，蝗亦爲爾森跳奔。
天下災蝗凡幾郡，安得爾輩盈千群。
揚眉振羽如屯雲，爾雖强聒誰煩聞。
菩薩蠻
作者：晁補之
朝代：宋

玉京不許塵容到。疏慵只合疏慵老。鷗鳥共煙波。田夫與醉歌。忘懷無物我。莫似陳驚坐。勳業付長閒。西山爽氣間。
菩薩蠻
作者：晁補之
朝代：宋

百花含蓓東風裡。南園小雨朱扉啟。春色一年年。年年花共妍。清談招隱去。莫認如賓處。華髮好風光。林間此味長。
菩薩蠻
作者：晁補之
朝代：宋

絲篁鬥好鶯羞巧。紅檀微映燕脂小。當□斂雙蛾。曲中幽恨多。知君憐舞袖。舞要歌成就。獨舞不成妍。因歌舞可憐。
蒲津繫橋次李棻韵
作者：晁補之
朝代：宋

激箭波濤上，爲梁木石雄。
鐵牛驚陝右，流馬出關東。
潦集連艘斷，冰融一水通。
詢謀自誰可，賢有贊皇公。
蒲萄
作者：晁補之
朝代：宋

蒲萄新條易扶疏，椿花鎖碎滿庭除。
旱乾只喜雨破土，潦潤不憂河决渠。
蔡州叔父金部挽歌辭五首·其一
作者：晁補之
朝代：宋

文詞蚤歲諸儒上，操行當朝國士期。
清世急賢千載事，白頭齎志一州麾。
蔡州叔父金部挽歌辭五首·其三
作者：晁補之
朝代：宋

青史他年羨二疏，功成脫屣向迷塗。
薄遊竟後拋官約，常愧都門長大夫。
蔡州叔父金部挽歌辭五首·其二
作者：晁補之
朝代：宋

省中共幞青綾出，關內同驅五馬行。
何許書來一千里，西風淮上淚縱橫。
蔡州叔父金部挽歌辭五首·其五
作者：晁補之
朝代：宋

並直儀曹前後廳，當簷種竹已青青。
平生不試南宮筆，可忍圖公地下銘。
蔡州叔父金部挽歌辭五首·其四
作者：晁補之
朝代：宋

聞道一廛親卜築，亦求百畝伴鉏犁。
那知湖海歸來日，只及鄉閭會葬時。
蔡州叔父金部挽辭別二首·其一
作者：晁補之
朝代：宋

書來猶勸還鄉早，路梗誰令去棹遲。
曾綴鏘金拜先壘，可堪扱衽送靈輀。
蔡州叔父金部挽辭別二首·其二
作者：晁補之
朝代：宋

學比我公常恐後，身於餘子似蒙知。
心驚並直儀曹夜，淚盡孤吟海浦時。
虛齋
作者：晁補之
朝代：宋

虛齋閉疏窗，竹日光耿耿。
更無司業酒，但有廣文冷。
人憐出入獨，自喜往還省。
時作苦語詩，幽泉汲修綆。
虞美人
作者：晁補之
朝代：宋

原桑飛盡霜空杳。霜夜愁難曉。油燈野店怯黃昏。窮途不減酒杯深。故人心。羊山古道行人少。也送行人老。一般別語重千金。明年過我小園林。話如今。
虞美人
作者：晁補之
朝代：宋

梅花時候君輕去。曾寄紅箋句。胡麻好種少人知。正是歸時何處、誤芳期。誰教又作狂遊遠。歸路楊花滿。當年不負瑣窗春。老向長楸走馬、更愁人。
虞美人
作者：晁補之
朝代：宋

江南載酒平生事。遊宦如萍寄。蓬山歸路傍銀臺。還是揚州一夢、卻驚回。年年後土春來早。不負金尊倒。明年珠履賞春時。應寄瓊花一朵、慰相思。
虞美人
作者：晁補之
朝代：宋

荒城又見重陽到。狂醉還吹帽。人生開口笑難逢。何況良辰一半，別離中。平臺朱履登高處。猶自懷人否。且簪黃菊滿頭歸。惟有此花風韻、似年時。
虹縣逢無斁二首·其一
作者：晁補之
朝代：宋

清河摻執汴河逢，萬里悲歡一夢中。
不作常情問京洛，魚山好在故園松。
虹縣逢無斁二首·其二
作者：晁補之
朝代：宋

千載昌期尚此逢，詢謀多在布韋中。
南歸已後鍾山集，猶憶君王代麈松。
蠖軒孤坐寄曹南教授八弟
作者：晁補之
朝代：宋

畏暑經旬不涉街，蠖軒孤坐壁生苔。
出檐碧筍猶爭長，映戶丹榴故後開。
雙蝶風前愁夜去，一蟬雨外送秋來。
曹南瘦弟應相憶，白首遷兄未放回。
行路難和鮮于大夫子駿
作者：晁補之
朝代：宋

贈君珊瑚夜光之角枕，玳瑁明月之雕床。
一繭秋蟬之麗縠，百和更生之寶香。
穠華紛紛白日暮，紅顔寂莫無留芳。
人生失意十八九，君心美惡那能量。
願君虛懷廣末照，聽我一曲關山長。
不見班姬與陳后，寧聞衰落尚專房。
行香子
作者：晁補之
朝代：宋

前歲栽桃，今歲成蹊。更黃鸝、久住相知。微行清露，細履斜暉。對林中侶，閒中我，醉中誰。何妨到老，常閒常醉，任功名、生事俱非。衰顏難強，拙語多遲。但酒同行，月同坐，影同嬉。
行香子
作者：晁補之
朝代：宋

柳態纖柔，雪豔疏明。問人來、人道輕盈。張琵蓮臉，一寸橫波。比瀟灑處，猶難稱，此嘉名。花前燭下，微頻淺笑，要題詩、盞畔低聲。司空自慣，狂眼須驚。也不辭寫，雙羅帶，恐牽情。
行香子
作者：晁補之
朝代：宋

歸鳥翩翩，樓上黃昏。黯天氣、殘照餘痕。曲闌干裡，有個愁人。向不言中，千載事，一年春。春來似客，春歸如雲。付樓前、行路雙輪。傾江變酒，舉斛為尊。斷浮生外，愁千丈，不關身。
行香子
作者：晁補之
朝代：宋

雪裡清香，月下疏枝。更無花、比並瓊姿。一年一見，千繞千回。向未開時，愁花放，恐花飛。芳樽移就，幽葩折取，似玉人，攜手同歸。楊州應記，東閣逢時。恨劉郎誤，題詩句，怨桃溪。
西歸七首次韵和泗州十五叔父·其一
作者：晁補之
朝代：宋

潔腹不受污，昔人因食薇。
薇亦周土生，悲哉懷永饑。
武王與周公，聖德天動威。
奈此二子何，猶歎安適歸。
西歸七首次韵和泗州十五叔父·其七
作者：晁補之
朝代：宋

古人重生男，豚酒慶親戚。
桑弧射四方，言有四方役。
奉璋比德性，墮地要膂力。
如何晉公子，安樂忘所適。
西歸七首次韵和泗州十五叔父·其三
作者：晁補之
朝代：宋

暮投古店宿，夜聞狐狸嘷。
僕夫告行邁，起視月尚高。
清霜來何許，不覺滿我袍。
逆舍良非時，求前茲已勞。
西歸七首次韵和泗州十五叔父·其二
作者：晁補之
朝代：宋

霏雨晚霑裳，零霜曉被路。
驅車歎時邁，所遇一無故。
悠悠天地宇，萬物各有聚。
閟我冰雪姿，幽居從可住。
西歸七首次韵和泗州十五叔父·其五
作者：晁補之
朝代：宋

驅馬馬走山，回車車漸水。
塗窮我何適，慟哭盈襟淚。
巢居識風聲，穴藏知雨意。
救鬭曾得傷，纓冠亦可已。
西歸七首次韵和泗州十五叔父·其六
作者：晁補之
朝代：宋

贈君彼風蘭，佩之可爲璫。
贈君彼露荷，製之可爲裳。
薄言茲擷掇，道遠莫置傍。
崢嶸又歲暮，與君同所望。
西歸七首次韵和泗州十五叔父·其四
作者：晁補之
朝代：宋

浮雲如游塵，倏忽蔽白日。
登高念搖落，歲暮一何疾。
東陵種瓜事，富貴寧可必。
人生無南北，行樂時易失。
西江月
作者：晁補之
朝代：宋

似有如無好事，多離少會幽懷。流鶯過了又蟬催。腸斷碧雲天外。不寄書還可恨，全無夢也堪猜。秋風吹淚上樓臺。只恐朱顏便改。
視田五首贈八弟無斁·其一
作者：晁補之
朝代：宋

河流之所濡，一斛泥數斗。
我莊當水窮，乃比石田瘦。
尚無東陵瓜，況有南山豆。
天雨不可期，且復鞭牛後。
視田五首贈八弟無斁·其三
作者：晁補之
朝代：宋

薄遊廢家務，待子營糗糧。
莊奴不入租，報我田久荒。
凌矜馬到門，硉兀牛卧場。
立苗蒼耳根，此策殊未長。
視田五首贈八弟無斁·其二
作者：晁補之
朝代：宋

蘇秦不願印，迺在二頃田。
東皋五十畝，力薄荆杞填。
擇高種苜蓿，不溼牛口涎。
拙計安足爲，朝往而暮旋。
視田五首贈八弟無斁·其五
作者：晁補之
朝代：宋

居貧廢文字，銚鎒學苦耕。
怪子獨伶俜，久與地力爭。
苦耕又不時，狐虺日縱橫。
高原一釋耒，歎息心怦怦。
視田五首贈八弟無斁·其四
作者：晁補之
朝代：宋

家世不爲農，長安有大第。
官糧弗充口，萬里聊自庇。
一從學聱牙，世事百色廢。
賣牛姑補屋，歲晚霜雪至。
試院中秋
作者：晁補之
朝代：宋

秋風吹空雁旁午，長天無雲月呈露。
爲須通曉照清樽，莫遣中宵生薄霧。
試院呈文潛用前韵
作者：晁補之
朝代：宋

神交千古聖賢中，尚想銅山應洛鐘。
傾蓋十年唯子舊，知音一世更誰逢。
天如蟻磨駸駸旦，談似繰車亹亹從。
鄰榻鄧侯那不共，擁衾百首興方濃。
試院次韵呈兵部葉員外端禮并呈祠部陳員外元輿太學博士黄冕仲
作者：晁補之
朝代：宋

盛世天休沓，真人寶曆開。
太任當政闥，元老位公槐。
莫盛官人始，相從試士來。
鳴珂咸俊彥，索米獨塵埃。
未歎官曹隔，多慚賞鑑陪。
成川須畎澮，崇厦要條枚。
文武中銓集，丹鉛百卷堆。
豚魚聊可辨，皮弁不應恢。
虎出爭亡矢，蛇成屢奪盃。
調鍾求雅濫，烈火試珉瑰。
綠暗驚庭葉，朱明換律灰。
得梟夸艾捷，聞鶴悼堅摧。
繭緒談飛麈，澠波酒挹罍。
賡酬皆絕韵，搜索病非才。
半是仙槎客，曾隨禹浪雷。
遭時魚奮角，失路劍生苔。
膽氣衝星在，詞源卷漢回。
聲名改閭里，軒冕映輿臺。
諼草懷堂北，燈花粲婦腮。
凉風吹枕夢，薄雨滯城隈。
號奏天官近，臚傳御史催。
康衢驥鳴躍，歸檐僕讙咍。
華省深扃鑰，衡門翳草萊。
尚懷休假遠，別語重徘徊。
試院次韵文潛欲知歸期近呈天啟慎思
作者：晁補之
朝代：宋

眉山得張侯，心許出一手。
臨川見蔡子，千載慰邂逅。
鄧君起南國，磊磊看三秀。
譬如黄鍾陳，我尚瓦釜吼。
欲知歸期近，喚馬牽出廐。
官壺持餉婦，傾寫不漬口。
千章輸明堂，勿問草澤有。
群公自凜凜，水鏡照妍醜。
試院求李唐臣畫
作者：晁補之
朝代：宋

有客携來白團扇，看君畫出翠微峰。
忽然陂水變陰霧，便有松林吹晚風。
松林陂水靜何極，何處歸舟天際識。
韋侯直榦儻不難，杜陵東絹那能惜。
詩一首
作者：晁補之
朝代：宋

上山割白紵，山高葉摵摵。
持歸當戶績，爲君爲絺綌。
調笑·調笑令
作者：晁補之
朝代：宋

寸結。肝腸切。織錦機邊音韻咽。玉琴塵暗薰爐歇。望盡床頭秋月。刀裁錦斷詩可滅。恨似連環難絕。
調笑·調笑令
作者：晁補之
朝代：宋

將暮。亂心素。上客風流名重楚。臨街下馬當窗戶。飯煮凋胡留住。瑤琴促軫傳深語。萬曲梁塵不顧。
調笑·調笑令
作者：晁補之
朝代：宋

心記。好心事。玉刻容顏眉刷翠。杜郎生得真男子。況是東家妖麗。眉尖春恨難憑寄。笑作空中唐字。
調笑·調笑令
作者：晁補之
朝代：宋

波惡。倚江閣。大艑軻峨帆夜落。橫堂朱戶多行樂。大堤花容綽約。宜城春酒郎同酌。醉倒銀缸羅幕。
調笑·調笑令
作者：晁補之
朝代：宋

相憶。頓輕擲。春草佳名漸贈璧。長洲茂苑吳王國。自有芊綿碧色。根生土長銅駝陌。縱慾隨君爭得。
調笑·調笑令
作者：晁補之
朝代：宋

相誤。空凝佇。鄭子江頭逢二女。霞衣曳玉非塵土。笑解明璫輕付。月從雲墮勞相慕。自有驂鸞仙侶。
調笑·調笑令
作者：晁補之
朝代：宋

腸斷。越江岸。越女江頭紗自浣。天然玉貌鉛紅淺。自弄芙蓉日晚。紫騮嘶去猶回盼。笑入荷花不見。
謁岱祠即事
作者：晁補之
朝代：宋

澤南三百里，極望橫天雲。
雲端色凝黛，諦視初可分。
崢嶸介丘像，澒洞元氣屯。
頃刻有變化，慘澹殊明昏。
天行帝出震，其位生物元。
不周僨西北，川乃東南奔。
寧知六鼇死，竟使二山淪。
不有是難傾，孰維大塊根。
嘗聞周官說，實惟天帝孫。
神靈所鎮守，民物斯芘存。
幽明脗一理，有道惟常尊。
不覺下馬拜，僮奴亦蹲循。
迺知正直理，足使冥頑敦。
三王有損益，商人所尊神。
明法或不懼，夜行安得逡。
以此輔世教，庶幾驅驁民。
暮宿太平驛，不眠慮絲棼。
明朝好天色，萬象開胚渾。
勢橫恒碣盡，支壓齊魯蹲。
五色冒日觀，一握通帝閽。
恢拓下嶊嶉，青蒼上氤氳。
泉石競沮洳，煙嵐互紛綸。
高舉躐風海，深蹯跆火輪。
濤波卷堆阜，一一溟渤吞。
棋枰視井邑，匕箸藏松椿。
碧瓦峙雙闕，紅牆繚長闉。
願瞻巖閟客，內滌邪垢魂。
賜臣登絕頂，一覽神秀原。
萬壑射窈窕，三壇矗嶙峋。
莽不睹項領，何能窮䏶跟。
稍稍指鳬繹，依依數亭云。
松列大夫爵，驘識將軍墳。
瑣屑澗花麗，霏微崖藥薰。
廣大良有以，奇險安足論。
瑰詭有形上，頹然德彌惇。
得無希夷子，傲世逃深蓁。
亦有黄冠士，相對如麖麏。
此曹嚙草木，語道良未聞。
解榻坐中觀，洗心馳大鈞。
形氣要得一，不然隨物泯。
是事亦姑置，幽尋聊可勤。
初疑無字碑，瑩潔誰敢文。
又怪玉女井，高絕何由奫。
俯穿鬭仙巖，鳥下天壁垠。
側度五賢堂，熊經背逡巡。
劍石危數履，女蘿柔屢捫。
揮斥八極遠，風來袂軒軒。
寥廓自無梯，猶疑天可賓。
陰谷不敢視，恐落魑魅羣。
安得遂獨往，身如黄鵠翻。
周流遍五嶽，採掇芝英繁。
即欲憩圓嶠，或當止崑崙。
衆真迎我語，一笑顔玉溫。
是中差可樂，子胡戀塵樊。
答此太遺物，身閒猶事君。
重華迹已遠，秦漢事方煩。
成功屬吾宋，五禮垂後昆。
皇帝二載春，臣備太史員。
紬繹自帝典，頗識康哉言。
泥金白玉字，願頌無前勳。
有志類韓愈，無書愧文園。
臣髮將雪素，臣心猶日暾。
今此在林藪，跳身同玃猿。
徒觀衆山小，愁絕下天門。
謝王立之送蠟梅五首·其一
作者：晁補之
朝代：宋

未教落素混冰池，且看輕黄綴雪枝。
越使可因千里致，春風元自未曾知。
謝王立之送蠟梅五首·其三
作者：晁補之
朝代：宋

上林初就詔群臣，紫蒂同心各自新。
誰見小園深雪裏，破春一萼更驚人。
謝王立之送蠟梅五首·其二
作者：晁補之
朝代：宋

恐是凝酥染得黄，月中清露滴來香。
定知何遜牽詩興，借與穿簾一點光。
謝王立之送蠟梅五首·其五
作者：晁補之
朝代：宋

去年不見蠟梅開，准擬新年恰恰來。
芳菲意淺姿容淡，憶得素兒如此梅。
謝王立之送蠟梅五首·其四
作者：晁補之
朝代：宋

詩報蠟梅開最先，小奩分寄雪中妍。
水村映竹家家有，天漢橋邊絕可憐。
謫宋徙亳初聞周璠琵琶
作者：晁補之
朝代：宋

棗園憭慄檜廳寒，醉倚琵琶倒鶡冠。
不似江州白司馬，只成怨恨不成歡。
譙都對酒憶玉函山
作者：晁補之
朝代：宋

不遣西樓對玉函，宋譙頻綴副車銜。
今年重汙花前酒，猶是揚州別駕衫。
讀藺相如傳贈李甥師藺
作者：晁補之
朝代：宋

蚩蚩六國共憂秦，獨有相如智不群。
完璧東歸何足道，最賢能下怒將軍。
豆葉黄
作者：晁補之
朝代：宋

蒹葭蒼，豆葉黄。
南村不見岡，北村十頃彊。
東家車滿箱，西家未上場。
豆葉黄，野離離。
鼠窟之，兔入畦。
豕母從豚兒，豕啼豚咿咿，銜角復銜萁。
豆葉黄，穀又熟。
翁媼衰，餔糜粥。
豆葉黄，葉黄不獨豆。
白黍堪作酒，瓠大棗紅皺。
豆葉黄，穰穰何膴膴。
腰鐮獨健婦，大男往何許。
官家教弓刀，要汝殺賊去。
貴溪在信州城南其水西流七百里入江
作者：晁補之
朝代：宋

玉山東去不通州，萬壑千巖隘上游。
應會逐臣西望意，故教溪水只西流。
貴谿徐氏招隠園昔王表避亂居此山依之者數千家其詩云逍遥入南斗者也
作者：晁補之
朝代：宋

鬼谷西來一丈清，三山箕拱慰高情。
時平尚欲依王表，南斗逍遥畢此生。
賈碩秀才得兩圭有邸
作者：晁補之
朝代：宋

混沌既鑿元氣痡，鴻源滔天堯曰吁。
羽淵之化三足逋，玄圭告功聞禹書。
姚虞班器奔九區，塗山合瑞群辟趨。
三朡肆伐夏寶俘，下逮血祭仍疈辜。
饗有明德繄玉如，霍山屬之醫無閭。
裂崖剖璞陳璠璵，追琢出美山爲虛。
兩圭禮地四望俱，寸尺可識形可圖。
緡城之西物色古，霹靂野火燒牆堵。
大氓築室動千杵，奔泉啟鍤幽奇睹。
陰溪埋冰剝寒土，濃氛却埽孤月吐。
森然𥈭立疑未舉，熒熒幽光射敗筥。
鄰人進說田父怖，張伯不敢私自取。
初來畫地爲予語，邸圓中規圭合矩。
瓌奇未可一二數，嬴顛劉蹶分莽鹵。
禮嚴登降謹仰俯，牲玉不加隨豆簠。
餼羊之存良小補，此寶豈徒周石鼓。
酆城尺鐵尚可神，老虯躍水生雷雨。
贈余樗年試院作
作者：晁補之
朝代：宋

平生車軌周四方，結交童齔老相忘。
異哉余子久彌芳，吳人猶記稱周郎。
河豚入網荻芽長，宜興罨畫煙水蒼。
風雩春服真少狂，不愧戴崇升後堂。
橫戈筆陳倒千槍，叔鸞獨步禹出羌。
世儒膠擾何足臧，說食不救饑求糧。
瞥思振衣千仞岡，空林無人一繩床。
五車純束不在旁，欲徹梯磴排空驤。
鍾山春水繞城隍，從師不憚白笈裝。
矢鋒相觸塵不揚，驪黄牡牝若滅亡。
子嚴主簿志不償，厭見朱墨紛傖囊。
西風雲日思帝鄉，東華拜敕鳬綴行，黄昏閶闔飛驌驦。
虛堂節候變金商，閉門蟋蟀鳴我房。
吾君仁聖周成王，屏驅虎豹開明光。
山龍粉米雜青黄，多儒可贊至治香。
園檀山石豈荒凉，潢汙蕰藻須豆觴。
願君與借羽翮翔，賢書蠶列升未央。
君如病鶻待秋霜，牛衣未可悲王章。
公朝道闢五達莊，服襄按節緩勿忙。
夢松生腹渠不祥，莫車上儛應循牆。
功成歸飲沆瀣漿，發機要若黄間張。
贈別張堯詢
作者：晁補之
朝代：宋

趣操幾前輩，詞章近古風。
身名沉飲外，生事放言中。
鵠鶩從龜吉，船車送鬼窮。
支離不征戍，高卧有奇功。
贈常州感慈邦長老
作者：晁補之
朝代：宋

君不見大通方丈空無物，亦不拈椎并豎拂。
本原自性未出喉，已向頂門遭一咄。
感慈神駿渥洼流，壁上高僧莫遣酬。
霹靂一聲龍破柱，此中何處有裴休。
贈戴嗣良歌時罷洪府監兵過廣陵爲東坡公出所獲西夏刀劍東坡公命作
作者：晁補之
朝代：宋

三郎少日如乳虎，代父搏賊驚山東。
硬弓長箭取官職，自說九戰皆先鋒。
將軍拳勇饋不繼，痛惜靈武奇謀空。
城頭揶揄下俯走，壯士志屈羞填胸。
平生山西踏霜雪，洪府下溼號兒童。
聞名未識二十載，初見長揖東坡公。
銳頭短後凜八尺，氣似飲井垂檐虹。
只令不語當陣立，望見已是千夫雄。
往年身奪五刀劍，名玉所擐犀札同。
晨朝携來一府看，竊指私語驚庭中。
紅粧擁坐花照酒，青萍拔鞘堂生風。
螺旋鋩鍔波起脊，白蛟雙挾三蒼龍。
試人一縷立褫魄，戲客三招森動容。
東坡喜爲出好礪，洮鴨綠石如堅銅。
收藏入匣人意定，蛾眉稍進琉璃鍾。
太平君子尚小毖，戒懼邾小毋荓蜂。
舞干兩階庶可睹，跳空七劍今何庸。
我爲蘇公起揚觶，雅歌緩带聊堪同。
從公請礪歸作硯，聞公嘗諫求邊功。
贈文潛甥楊克一學文與可畫竹求詩
作者：晁補之
朝代：宋

與可畫竹時，胸中有成竹。
經營似春雨，滋長地中綠。
興來雷出土，萬籜起崖谷。
君今似與可，神會久已熟。
吾觀古管葛，王霸在心曲。
遭時見毫髮，便可驚世俗。
文章亦技爾，詎可枝葉續。
穿楊有先中，未發猿擁木。
詞林君張舅，此理妙觀燭。
君從問輪扁，何用知聖讀。
贈楊景平
作者：晁補之
朝代：宋

君不見華陰楊君漢孔子，君生其後無乃似。
平居恐懼西北隅，力行發憤尚不媿。
君今鳴櫓下長淮，眼明清曉三楚開。
揚州行矣勿濡滯，江南細雨收黄梅。
我今正是鳥折翼，肺病三年廣文直。
昔時黄帽榜舟人，却向西湖當不識。
寄聲關子老漁樵，小山桂樹不須招。
乘槎東海未敢必，欲去天台觀石橋。
贈歐陽成判官
作者：晁補之
朝代：宋

一言子産識然明，白首憐君獨抱經。
去馬來牛隨白日，落花飛絮得浮名。
曳裾五府非良計，發憤三書亦漫成。
便作歸休豈無食，木蘭垂露菊含英。
贈段萬頃
作者：晁補之
朝代：宋

美人窈窕家南國，可與副笄親黍稷。
平生寂莫鳳將雛，慚愧木桃猶報璧。
石城三槳爲誰催，萬里清江凌不測。
王門酒肉傲勝詭，豈有鄒陽仍下客。
危詞欲洗大夫冤，千載獨懷吾祖賢。
不量腹小文籍博，頗似井蜺輕飲川。
丈夫趣舍無南北，情親非爲牆屋連。
子真正用卧谷口，乃有高名諠日邊。
胸中傀磊契何所，自笑柴愚得參魯。
借令好問忘足繭，狐腋豈堪黄犬補。
吾身櫟社真寄耳，趣取無用安足數。
無心俎几彘盤辱，拳曲不羞人厭睹。
土山出火石爲融，羲和當午車隆隆。
通渠束带過者寡，乃獨葛巾終日同。
傾囷倒廩用餉我，我爲牙羽陳編鍾。
蟬聲入耳廩節改，別我整驂無愧容。
贈王推官允中
作者：晁補之
朝代：宋

我生譬天星，睍睆但空譽。
學經羞輪扁，常恐老竄句。
南游上會稽，弱冠肆遠步。
便當期汗漫，如鳥鎩修羽。
入宮又獨晚，謠諑遭衆嫮。
坐令平生交，室冷氈不具。
君公牆東客，清鑒美無度。
風期山水意，千載見此遇。
定疑丹青仙，方我以癡顧。
豈繄才自疏，閱世真異趣。
伐柯理無遠，要以一馬喻。
古人本不死，方寸有佳處。
三年禹河曲，日見車馬渡。
何知謝剝啄，黄土衣易污。
無人尚有子，獨載城下路。
功名喧口實，簪組託肺腑。
請看缾罌滿，取躓病不去。
脫黏窺本初，須子遺所寓。
怵迫倦東西，林間尚寬裕。
贈王順之歌
作者：晁補之
朝代：宋

王郎見若不勝衣，眇然儒者未有奇。
我知王郎有奇處，議論濤海拏蛟螭。
由周而來逮五季，故事本朝能盡知。
不惟知之業有用，斟酌成敗中無疑。
我聞昔時崔浩亦復爾，所懷百萬非熊羆。
人才如此後來少，朝廷水鏡區妍媸。
胡爲五十尚塵土，長翮似劍猶差池。
愀然對我數白髮，追風逐日無由羈。
三書自薦應不暇，五府交辟終何爲。
邢侯胸中有王霸，不但遊談漢終賈。
勇於吾道一臂扶，往不畏難憂助寡。
似聞詩有雲龍期，云何計出柏馬下。
豈非事君難進從古然，不然富貴終在天。
堆金買玉患無玉，玉至自駭無因前。
君不見東秦逐守拙難似，木石當前以身抵。
接淅去齊未敢言，退飛過宋聊堪比。
神形自問還自答，因拙得全方至此。
少狂干世等畫蛇，老罷食功同履豨。
向長畢事漸可涯，彭澤棄官從此始。
山林不著一物隨，平生萬卷付群兒。
收光牛背看屋壁，更不刮膜煩金鎞。
遭時有用君當起，丹青宛轉麒麟裏。
我行此計無贏輸，世事從來弈棋耳。
贈許體之
作者：晁補之
朝代：宋

樓下無心卧許公，求田已約暮年同。
詩來正值花如雪，心事春風浩蕩中。
贈送張愈秀才
作者：晁補之
朝代：宋

秋水幽幽濟河道，君挂蒲帆若飛鳥。
西風黄葉滯公車，雞黍從君懷故廬。
男兒自有四方志，世上相期獨榮利。
昔時馬周徒步動天子，君今有用當如此。
贈送澶州監酒稅劉銓殿直
作者：晁補之
朝代：宋

頓丘淇水雄朔方，官收榷算資公藏。
晨朝百販羅庭堂，望門逆鼻聞椒漿。
惜哉劉子氣方剛，峨冠凜凜頎而揚。
丈夫有志固難量，短袖不足供倡佯。
黄河七月鳴浮梁，風埃瘦馬景山長。
劉子何之魏北鄉。
悲歌彈鋏邀孟嘗，馮驩一語驚齊王。
況如劉子足自强，讀書滿腹鉗爾吭。
酆城埋寶夜則光，士惟不用久乃彰。
不見將軍家平陽，遭時有用名焜煌。
贈金堤劉承制景文
作者：晁補之
朝代：宋

漆園說海若，稷下談神州。
長劍堪倚天，語大世莫酬。
少狂豈其然，及此日月流。
稍知畫足非，萬事指顧休。
夫子更高識，未沫於前修。
乘流聊復駛，得渚正須留。
蓋有幸遇魯，何能必爲周。
徜徉下澤車，驚駭入谷騶。
對酒尚青眼，吟詩將白頭。
山陰論往事，陳迹詎能收。
贈關澮關沼
作者：晁補之
朝代：宋

君不見杜侯昔爲歌行贈徐侯，大兒色清澈，小兒氣食牛。
往有關尹官仕周，其人有道其澤流。
會稽竹箭無名久，文采關侯二兒秀，不然安取關尹後。
何用黄雀青鷇蓬間飛，長觜飽滿短觜饑。
何用城烏嗷嗷八九雛，端坐秦氏桂扶疏。
淵也詩足興，功也禮足立。
三年不見冠岌岌，何用春耕投種歎粟粒。
功成裘氏九里溼君家，會稽山頭松樹清江楓。
乃翁行采薪，所願溪上風。
男兒封侯食肉勳業須少壯，勿學乃翁呻吟蕭屑所願在溪上。
贈麻田山人吳子野
作者：晁補之
朝代：宋

汶陽我昔見蘇李，人言吳子歸未幾。
長嘯春風大澤西，却望麻田山萬里。
不逢鄭老溪上箭，欲致朱公路傍米。
今年窮巷絲生髮，馬尾吹風化衣袷。
定知赤鯉驀波濤，何意黄冠驚僕妾。
琅函萬過陰魄悲，心無丹白鑪生兒。
山中種芝豈無侶，成都醉眠未當去。
願從王烈或見呼，試訪孫登竟無語。
棄家內愧非此流，此身天地一虛舟。
未應齒豁塵埃裏，乞與青精救白頭。
赴元老劉園之集呈十二朝請十五推官二叔父兼呈元老邦式諸公
作者：晁補之
朝代：宋

故鄉等作異鄉愁，常笑吾生不自謀。
百日狂風春草草，十年歸夢客悠悠。
倦游情話陪諸父，老罷親鋤學故侯。
得坎乘流兩皆可，名亭應不用三休。
赴廣陵道中三首·其一
作者：晁補之
朝代：宋

醉卧符離太守亭，別都絃筦記曾稱。
淮山楊柳春千里，尚有多情憶小勝。
赴廣陵道中三首·其三
作者：晁補之
朝代：宋

楊柳青青欲哺烏，一春風雨暗隋渠。
落帆未覺揚州遠，已喜淮陰見白魚。
赴廣陵道中三首·其二
作者：晁補之
朝代：宋

急鼓鼕鼕下泗州，却瞻金塔在中流。
帆開朝日初生處，船轉春山欲盡頭。
赴蒲道中寄洛倅王定國
作者：晁補之
朝代：宋

莫嫌馬上過春風，得句桃溪柳澗中。
王事勤君急星火，客程驅我正萍蓬。
朅來尚可輕千里，歸去何妨共兩翁。
學道如今有微力，作官求了不求功。
趙開祖挽歌辭
作者：晁補之
朝代：宋

萬里歸來兩鬢霜，故人如玉閟幽堂。
凄凉長吉無題句，冥默淮南未試方。
空復藏書如冊府，何由載酒更僧坊。
諸郎文字能傳業，開府風流未渠央。
跋遮曲
作者：晁補之
朝代：宋

君不見魯中羣兒歌跋遮，跋遮跋遮何語耶。
吳歈越吟初不省，恐自塞北傳胡笳，跋遮胡爲樂中華。
試歌河漲水漸車，河中耕泥春種麻。
麻生三歲不開花，腰菱兩角黑如鴉。
漁父笑且語，誰能跋遮舞。
君不見前年大旱河草黄，草中魚子化飛蝗。
又不見往年大雨雨决渠，渠中朽瓜生老魚。
蝗飛食場穀，擊鼓煩趁撲。
我家家具如筍束，今年梁山撓濁淤，兒無鋤麻姑來漁。
荷鋤往賣鋤，買網空市無。
丁丁斲船斲屋櫨，艇子如星喚施罛。
夜唱跋遮曲，羣鳴起白鳬。
身世謾悠哉·其一
作者：晁補之
朝代：宋

月墮孤村露合，日出高原霧開。
道逐故河西去，人將新雁南來。
身世謾悠哉·其三
作者：晁補之
朝代：宋

林下囊裝夙興，雲間鴻雁悲鳴。
行役正嗟予弟，言旋當復諸兄。
身世謾悠哉·其二
作者：晁補之
朝代：宋

三徑蔣生里第，再見虞君客卿。
多病增予歸思，少年許子高名。
返迷辭
作者：晁補之
朝代：宋

五達跂，行者迷。
茨菉蹊，蚖蜴嬉。
杳淒淒，莽離離。
赫隆曦，可還時。
日黯西，與誰期。
往不思，逢詭期。
死𤟹貔，安可知，亟反之。
大道夷，都邑差。
車馬馳，冠劍祇。
志可持，能足施。
貴名垂，好爵靡。
儼罇巵，饜粱肥。
窈室帷，安厥妃。
觀盈虧，浩浩移。
逝不遲，咸若斯。
何綏綏，不返爲。
從魈夔，神索衰。
今狐疑，後當悲。
我此詞，如泰龜。
迷神引
作者：晁補之
朝代：宋

黯黯青山紅日暮。浩浩大江東注。餘霞散綺，向煙波路。使人愁，長安遠，在何處。幾點漁燈小，迷近塢。一片客帆低，傍前浦。暗想平生，自悔儒冠誤。覺阮途窮，歸心阻。斷魂素月，一千里、傷平楚。怪竹枝歌，聲聲怨，為誰苦。猿鳥一時啼，驚島嶼。燭暗不成眠，聽津鼓。
送八弟無斁宰寶應
作者：晁補之
朝代：宋

窮邦迫秋成，霖雨厚土溼。
邅吾上淶水，濞洶三峽疾。
邦人送之子，岸潦飲馬膝。
淒淒屬方升，澹澹驚並集。
衝湍順塗路，游波匯原隰。
安知禾黍腐，轉覺蛙黽急。
何由乾此潦，問天借九日。
蕭蕭荆棘晚，亹亹霜霰密。
之子向南州，銅章宰一邑。
何須念宋遠，古謂跂余及。
揚舲堤柳盡，把醆淮山入。
封圻吳楚徼，郡縣秦漢襲。
開門駔儈鬨，輳浦篙帆翕。
平旦書百函，交衢客三揖。
新湖容鼓鑄，甲令貴綏輯。
之子搴詞科，聞詩不讀律。
古來學爲吏，頗自吾儒出。
足民與知方，求由有政術。
鞭笞麏鹿駭，亦恐日不給。
先君卓魯後，之子况早立。
焚香閉閤坐，啾耳從潗濈。
官忙尚偷閒，文字要嶪岌。
送公爲之淮南
作者：晁補之
朝代：宋

負米萬里緣其親，運甓無度憂其身。
讀書莫學流麥士，挾策勿比亡羊人。
乃翁辛苦到白髮，今汝强勉當青春。
昔時管鮑以君霸，此兩士賈寧非貧。
送劉景文兩浙西路都監
作者：晁補之
朝代：宋

劉侯八尺力如虎，遣守黄河千里堤。
閉門寒郊似深隠，蟲響秋巷牆懸梨。
我官北門四換歲，訪飲屢過城濠西。
雁飛不到建章闕，欲往何異車無輗。
詩篇驚人衆側耳，蚤有高譽無卑栖。
詔綏兵馬吳八郡，畫船下汴光生蜺。
西湖靈隠天下冠，幽人釋子多招提。
松林竹塢我行地，拂拭定有塵埃題。
山堂清酒小泥赤，吳歌白紵雙蛾低。
少年放意入雲水，只今塊坐愁冠笄。
君行日夜向佳景，洞庭霜落羞鰅鮧。
莫誇能飯便鞍馬，閩琛海賮通蠻谿。
時平游宦行樂耳，屬有佳客須頻携。
明年我亦丐一邑，扁舟江上隨鳧鷖。
送北京學生曹慈明秀才之京師
作者：晁補之
朝代：宋

魏武子孫今寂莫，唐來只有畫將軍。
鄴城初見黄須面，尚喜登堂詞若雲。
乃公白首圖籍裏，小心恐懼教其子。
文章錦心仍繡腑，屠龍殫家安用許。
半年繫船康海門，官忙不共持一樽。
岡頭梨花吹欲盡，淮口汴流來正渾。
鄙夫日欲向吳越，官滿一封飛魏闕。
著書虎觀未敢言，蔽身蟬葉真癡絕。
送君
作者：晁補之
朝代：宋

送君上馬時，不道朝罏燠。
春風入木心，皮肌發紅綠。
春風良易暮，那得勤行路。
且莫望南窗，胡蝶飛無數。
送吳黯赴闕
作者：晁補之
朝代：宋

我初官此君未來，君今去此我未往。
翻飛豈不慕緬邈，留滯何能悲鞅掌。
學道平生昧蹊徑，半世端如走榛莽。
古人曾病田甫田，切磋安可去吾黨。
東風消雪送鴻雁，南國連山生篠簜。
爲當歸夢五湖中，會有高名百寮上。
送呂承奉至山從呂龍圖晉伯辟秦州機宜
作者：晁補之
朝代：宋

去日劇奔驥，新交非曩圖。
憐君事業長，蔚若頤生鬚。
表東海者誰，君世有顯儒。
端委論百揆，鞭弭雄千夫。
二陳詩禮伯，八荀紈綺雛。
嘗聞達大家，可以濟八區。
功名望聖世，忠孝自吾徒。
我昔拜秦州，詞林炳於菟。
見謂可與言，鋤荒而破觚。
刳中不宿穢，味道因有腴。
斯文望若人，顛沛一手扶。
白頭遠綏邊，狐兔安足驅。
汲黯在朝廷，永絕淮南覦。
平叔不鬭羌，事正今日須。
今君撰杖屨，還向府中趨。
問訊不棄捐，寄聲亦疏迂。
何當質疑義，賣劍老樵蘇。
送外舅杜侍御使陝西自徐州移作
作者：晁補之
朝代：宋

建隆以來論人物，得士與古相低昂。
人才歷數仁祖世，後生嵬瑣無復望。
老成寂莫典刑在，杜公玉立映班行。
少時學問聖賢說，松柏歲寒觀老節。
得官烏府不須臾，正色空聞動帷闥。
鑠金衆口未必然，天與名城慰蕭屑。
王師頃縛山西酋，朝廷却懷西顧憂。
凉州旄鉞何足恃，岐隴須公勤傳郵。
平生經國有雅意，乘流得坎惟所值。
作官施設要近民，金馬嚴徐等兒戲。
詔書寬大人樂生，吏安爲弛威不行。
金城那可無粟守，堯舜與民寧並耕。
茶鹽資國何必古，俗儒徇名不知務。
精神折衝在本强，要以雍容在蒼遽。
知無不爲公自期，豈弟君子神所私。
秦山渭水照車馬，屬城列縣觀威儀。
此行屬任良不惡，金魚新佩明光墀。
誰言直諫居內少，淮南盜鑄煩撫綏。
時平王度日金玉，歲晚汲公還見思。
送學生李公裕兄弟赴省集
作者：晁補之
朝代：宋

閉門圍火談，開戶雪一尺。
黄昏具盃酒，知君遠行役。
君家三兄弟，頗謂各無敵。
容父學知方，大道通四驛。
吉父尤頡頏，天池觀水擊。
仁父少而奇，乃是夜光璧。
李侯有此子，便可卧安席。
家居樂與餌，聊以止過客。
豈無一束芻，空谷不可食。
宵人操寵利，徒手捕蜴蜥。
公等寧復然，烏黑鵠自白。
屠龍業有用，未厭所從僻。
富貴念昔時，城東雪中跡。
送張緡子望太常簿
作者：晁補之
朝代：宋

張侯於我丈人行，十年江湖心鄉往。
平生獨立白雪曲，少時妙譽青雲上。
胡爲四十尚飄蓬，逢衣騎馬鄴城中。
將軍寶帳簪履肅，開府畫筵簫鼓雄。
况復儒宮飽閑暇，堂有叢書竹萧洒。
論文不厭夜經過，起看北斗插黄河。
相逢安得怨寂莫，仲宣樓頭良可樂。
何當奇計出番禺，未應長檄開邛筰。
太常句稽亦不冗，少卿淑問清時重。
俎豆之事則嘗聞，男兒讀書業有用。
歸去天邊道路長，東風春草滿池塘。
美人不來時晼晚，誰與玩此林間芳。
送曇秀師歸廬山夢齋
作者：晁補之
朝代：宋

扁舟又過楚江東，廬阜霜晴翠埽空。
四海五湖皆逆旅，千巖萬壑正秋風。
會觀沙界無華處，何必茅齋是夢中。
已悟三生舊知識，不因天竺寺前逢。
送曹子方福建轉運判官二首·其二
作者：晁補之
朝代：宋

侏儒未用笑先生，孟博聊堪攬轡行。
學有人民可嘗試，詩須山水與逢迎。
邊夷豈識朝廷治，耕釣唯知吏政平。
臺閣時清多俊彥，蕭生雅意未宜輕。
送會稽關彥遠罷官河北
作者：晁補之
朝代：宋

君年長我二十五，偶以氣同均弟昆。
三歲吹沙禹河曲，一身飛艇越雲門。
未緣狗監知才思，端向牛衣無涕痕。
秋月圓時應待我，慧林孤磬澹朝曛。
送李知章下第歸河北
作者：晁補之
朝代：宋

鬭雞擊劍鄴王臺，萬古英雄死不埋。
子去悲歌宜有和，露螢白首亦常材。
送李端叔從定州先生辟
作者：晁補之
朝代：宋

中山老帥巖廊姿，不用猶作諸侯師。
毛錐變化有風雨，餘事亦足疲羣兒。
龍門爭騖貨趨肆，求貨安知於此市。
百年用舍我何有，一語重輕人取是。
李君懷璞世又嗤，世人不寶公收之，乃知士固伸所知。
黄金鑄作鍾子期，不如晏子共一時。
時平關鍵一臂持，於何用此賓主爲。
鞭長未可施馬腹，要以高名讋殊俗。
應戴接䍦携葛彊，笑談過市人隘坊。
勿憶平山如峴首，它日我名同不朽。
有年公昔但吟詩，無事君今姑飲酒。
只憂我似蠹書魚，無復驤首鳴鹽車。
一麾儻許從方伯，要著韎韋親丈席。
登臨相與看劉公，長嘯犬羊空漠北。
送梅校理子明通守杭州
作者：晁補之
朝代：宋

金明池上柳，人折一枝春。
贈子意不淺，東游雲外身。
人生半刺史，朱綬光四鄰。
此豈經世懷，但慰垂白親。
錢塘我舊遊，頗復識其人。
不應山水改，但恐猿鳥新。
章臺走馬客，冠蓋盡要津。
竊祿我自慚，便面聊障塵。
亦思一舟去，共醉西湖濱。
時平自行樂，不爲千里蓴。
歸來麒麟上，獻納當及辰。
送歐誠發
作者：晁補之
朝代：宋

春風共載揚州路，屈指都疑夢夜闌。
可是重來俱白髮，只堪歸去却黄冠。
爲郎我頼文書少，作邑君逢政令寬。
自古江山勝塵土，莫輕故步愛邯鄲。
送永嘉君回至鹿邑東門外作
作者：晁補之
朝代：宋

冬溫榆柳未全彫，黄蝶飛飛綴野蒿。
華髮不堪悲世故，斜川歸興滿東臯。
送直閣杜君章守齊
作者：晁補之
朝代：宋

杜公文史不讀律，平反世稱徐有功。
官爲列卿位亦顯，臯陶事與禮樂同。
書生骫骳笑法令，弦歌不愧陵陂中。
衆賢和豫治乃舉，但願主聖朝廷公。
白頭典校漢天祿，未煩載酒如揚雄。
自言臣老應報國，五馬便去如飛鴻。
京東耳聞事可數，似說振貸倉儲空。
裕民誠患力不足，措國豈與民俱窮。
才難所要遇事了，仁厚未免無能蒙。
囊中餐玉百未試，干越在匣光生虹。
却嗟鉛槧坐棄日，伊我何補羞兒童。
力能如虎安敢爾，鬢毛幸未成老翁。
亦思一郡效尺寸，官卑未許伸喉嚨。
飽知世事祗坐嘯，又看馬鬣吹西風。
平生放意在雲水，落身塵土禽閉籠。
經時無酒對佳客，借與歌舞開心胸。
公行媌曼載雙舸，誰與客勸琉璃鍾。
送石梁赴舉
作者：晁補之
朝代：宋

鶴知半夜雞知旦，歲晚淹留客心亂。
功名識時貴及早，不忍飯牛衣至骭。
家居負米有季弟，能視明星弋鳬雁。
男兒業就可以行，桃李榮時腰綬燦。
送舅氏楊通直令陽穀
作者：晁補之
朝代：宋

人言慎縣宰，頗似太丘君。
客戶有訓遣，司官無訟聞。
外家久寂莫，舅氏少辛勤。
一邑何足道，高名誰與群。
西來馬特特，冬晚雪紛紛。
公朝道由砥，孤士跡如雲。
過門苦地僻，下直迫日曛。
深泥枉窮巷，寒罏對殘熅。
感慨說宣子，飄零綴遺文。
麟閣窘鉛槧，魚山失耕芸。
遠情等匏繫，歸夢劇絲棼。
山東接畿甸，陽穀近榆枌。
吏昔猛豺虎，民如竄麖麏。
幸逢寬大時，庶幾仁惠薰。
自笑下士策，不殊野人芹。
愛民宜百祿，本茂實當蕡。
送趙正夫京東漕
作者：晁補之
朝代：宋

朝持使者節，騎出大明宮。
霜拂蓬壺外，春生海岱東。
清時憂國事，白首問民風。
我亦何爲者，丹鉛點勘中。
送趙燮
作者：晁補之
朝代：宋

趙侯慷慨諸公客，少日論兵今髮白。
自言頗似韝上鷹，老得一州聊鎩翮。
送行誰復雙眼青，斷腸紅頰傾淥醽。
停歌自解水蒼佩，醉騎紫燕黄河冰。
送長道客滑道士
作者：晁補之
朝代：宋

海山兜率事悠悠，底處仍須著力修。
莫認箭邊曾有鹿，安知蓑外是無牛。
社樗共作支離病，園絮同爲汗漫游。
亦見顔公爲言此，春風過盡不擡頭。
送陳逸之筠州
作者：晁補之
朝代：宋

居貧百草春靃靡，製作舞雩春服美。
愛君欲贈華韡韡，思君何處無芳卉。
三年眼花祇欲眠，驚夢往往音跫然。
單金安所用吾技，術成正復遷劉累。
不狩何由有貆特，錢鎛須勤晚方積。
呻吟裘氏日已多，恩流三族功比河。
告行風雨春物空，催花作果黍芃芃。
亦從梁汴即清潁，湛湛已見江頭楓。
嚴君被命分符虎，昔者無襦今五袴。
未勞負米迂山川，姑弟酒中從聖賢。
送龍圖范丈德孺帥慶
作者：晁補之
朝代：宋

君不見先君往在康定中，奉詔經略河西戎。
大順胡蘆盡耕稼，賊書不到秦關東。
邊人咸識侍中子，至今猶說將軍似。
給事文武龍圖賢，大馮小馮安足言。
齠年書傳有肝膽，二十起家車檻檻。
蛟龍雲雨時可用，麒麟圖畫功非晚。
况聞馳傳厭山谷，頃時河隴嚴飛輓。
朝廷屬休蘭會兵，秦人倚慶爲長城。
時平斥候正須遠，軍閑留田未宜輕。
東風浩浩吹榆柳，相勸西城古原酒。
班春曷不問遺老，先公遠謀尚多有。
女郎山下萬貔貅，部曲肥馬身輕裘。
比曹賞腸飽無用，談話豈得希封侯。
趙邊今日須李牧，士無超距姑食肉。
連日順風
作者：晁補之
朝代：宋

昔日肩吾上國行，魚龍黑浪自堪驚。
我今憔悴西風穩，却是江神不世情。
遇赦北歸
作者：晁補之
朝代：宋

山猶故險水猶奔，無復前年濺淚痕。
自是人心隨境別，櫓聲帆色盡君恩。
遊信州南巖
作者：晁補之
朝代：宋

南巖夫何爲，山作天倚蓋。
山南豁山腹，飛頂覆其外。
初如鵬將翔，膺擊羣麓背。
乍似海大魚，呀口噞而嘬。
當空橫廣額，架屋喉舌內。
仰窺駭憑凌，俯進愁壓墜。
嘗聆釋氏說，仰覆各世界。
千間未可著，五畝良不隘。
清泠氣射人，熱惱從此潰。
崖奔木疏瘦，谷遠鳥幽怪。
問僧何年居，投老四五輩。
問客何人來，官滿或一再。
而予與二子，高興偶相戒。
松舟下清江，毛髮數蝦蟹。
籃輿上峻嶺，幢節望杉檜。
李侯勛門胄，文采山作繪。
趙君儒林孫，嫮美蘭結珮。
不爲城郭遊，繼月此于邁。
寧知老逾拙，意在精賞退。
得居溪南山，食飲與山對。
夔魈入奧穾，雲雨出巾襘。
古人戒賤目，慣睹誰復貴。
顧此誠未逢，欣然與心會。
彭湖兩崖蹙，泉作一線霈。
禪月古臺空，靈山自明晦。
搜奇獲三勝，趣懶同一慨。
但憂久聱牙，尚喜無蔕芥。
平生所驅使，詩酒俱好在。
天涯得吾侶，物外從所快。
便欲登赤城，一觀天宇大。
過分江口
作者：晁補之
朝代：宋

不行湓口更湖口，明日廬山自此過。
猶恨西江不窮覽，沅湘聞道亦無波。
過劉季孫
作者：晁補之
朝代：宋

劉侯歲覆春堤料，居不曾閑須我勞。
未嫌清濁各有携，匪報瓊瑶以爲好。
吏訶單絞自可更，兒笑接䍦從復倒。
爲憐徒步此青袍，重憶歸來著黄帽。
官忙未向林野疏，時清不廢詩書傲。
梨花如雪許重尋，秋實垂牆晚方到。
過熊耳山
作者：晁補之
朝代：宋

殺一不辜神所恫，呂母何預於樊崇。
蜂螘無王求所止，一朝積甲齊熊耳。
兩峰相向猶眈眈，千載定林餘一龕。
我來捫石望荆杞，此山閱人亦多矣。
過金堤劉景文
作者：晁補之
朝代：宋

雲間高堞如雲白，草下深濠如草碧。
逶迤隴斷出平堤，前見黄河如带直。
官居乃在城西原，荒臺古木烏鳥翻。
美人芳氣如秋菊，坐令曄曄棄中園。
不憂泑澤豪不殺，夜識漢中龜鼈在。
借須走馬候水曹，後時此會何由再。
霸陵往來初避名，執賈不回人更驚。
無心躑躅路寢養，服車安用仍一鳴。
未若捧甖何不可，二豪螟蛉與蜾臝。
況聞舉案良亦賢，那愛五花論酒錢。
不然憭慄坐歲晚，風入衰柳催寒蟬。
我論李君其趣獨，自喻愚公徙王屋。
是中聊可外形骸，官閑方轡相與來。
過銅陵南望一山高出雲上奇秀可駭余未嘗至江南遽曰此九華也問之言是
作者：晁補之
朝代：宋

雲端忽露碧孱顔，如髻如簪縹緲間。
驚駭舟中齊舉首，不言知是九華山。
遐觀樓辭
作者：晁補之
朝代：宋

窘牆堵之伏潛兮，登斯樓以遐觀。
匪吾居之爲隘兮，乾坤曶其盂盤。
仰攀甍而拊楯兮，宇曠曠而益寬。
彼何大而能舒兮，吾何眇而莫閑。
霜肅壟而木枯兮，潦收竇而澤乾。
蓬鳴野而相追兮，知海冰而天寒。
左睇兮城闉，右盼兮林坰。
商賈紛其晝合兮，陶冶蓊其煙興。
之罘杳以在東，雙柏近而青青。
物暇遽之不同兮，余亦不知其何情。
聊浮遊以相羊兮，初怫鬰而中清。
彼坱圠之無垠兮，人駒隙之暫更。
道本夷而世險兮，夸奪饜而卒平。
周垣兀其跨衍兮，逝千古於樵耕。
春與秋之不淹兮，歲忽忽其崢嶸。
招搖指於北陸兮，澹黄宮之陽生。
固天道之反覆兮，氣默會而孤萌。
朝卷箔而極望兮，稍霧廓而日晶。
及暘景之方中兮，晞余髮乎南榮。
浮雲起而景翳兮，四暝合而覩星。
風摵摵而感軒兮，雀啾啾而赴楹。
收百爲以清慮兮，施余裯而榻橫。
漠洶洶而非聲兮，邈冉冉而非征。
形欺魄而若存兮，神無虧而靡成。
目瞳矓而罔覿兮，坐待日之方升。
夜寥寥而未央兮，羌不寐而無營。
郊居與八弟無斁讀書
作者：晁補之
朝代：宋

坐狂得世捐，作官故不了。
十年未弛負，半世不黔竈。
居然顔玉雪，及是鬢蓬葆。
碧山已焚魚，白水初種稻。
瓜區可深隠，圭竇便却埽。
之子懷世資，行修名譽好。
避人本愉恬，坐我亦枯槁。
頃求田野處，政以城郭擾。
常時啜仳別，幸爾晏言笑。
如蘭豈異臭，覆瓿本均好。
不懲范釜塵，尚作韓編盜。
斲輪元戒疾，紵絮非病少。
莞爾勸之休，怡然守而嫪。
翻思南遷久，祇幸北歸早。
三已令奚慍，四至卿誠巧。
所欣顛木蘗，莫羨姣人瞭。
同氣靡間言，它人闕忠告。
貧居無酒肉，窮巷有探討。
葵作飽蓬蓬，茗澆憂悄悄。
長閑味更永，競進念已剿。
目鴻天蒼蒼，夢蝶日杲杲。
蘅皋美新雨，藜杖邈高蹈。
營齋直新徑，創檻俯幽沼。
架以我園檀，茨之子官草。
優游聊卒歲，邂逅可同調。
佩玉子終翔，菟裘我方老。
囊中餐玉法，櫪上追風驃。
能知面不靦，未用心如攪。
平生夔契慕，晚歲瞿聃妙。
但欲入林深，子來應問道。
都門
作者：晁補之
朝代：宋

飄零何處是生涯，瘦馬都門踏落花。
芳物攪心看不得，綈袍遮眼畏風沙。
鄧御夫秀才爲窟室戲題
作者：晁補之
朝代：宋

君不學馮驩彈鋏從薛公，貸錢燒券悅市傭。
又不學魯連約矢射聊城，笑夸田單取美名。
何爲空郊獨坐一茅屋，深如魚潛遠蛇伏。
荒檐野蔓幽莫矚，窺戶下投如墜谷。
其外桑麻雜蔬菽，白水寒山秀川陸。
秋風蕭蕭吹苜蓿，晚日牛羊依雁鶩。
朱書細字傳老子，蠹穴蝸穿無卷軸。
我來不暇問出處，但愛君居伯夷築。
九月九日秋氣凉，芙蓉黄菊天未霜。
登高能賦豈我長，從君此庵時相羊。
不用糟丘譏腐腸，酒酣猶能歌楚狂。
我敬先生不敢量，二三子者亦自强，潔身亂倫非所望。
鄭彥能求擬江亭詩
作者：晁補之
朝代：宋

亭下流泉三畝隘，誰擬西江晴一派。
桃李佳名聞昔人，此言雖小可喻大。
寧非逐楚憔悴身，當是羊裘傲漢人。
避世牆東王君公，五經紛綸井大春。
端然養魚廢車馬，一身環堵觀天下。
吾人鄭子詩句新，高堂素壁開萧洒。
何當湛湛見青楓，白蘋落日慰相逢。
一亭兩檻更何有，波濤風雨船前後。
莫憶乘槎犯漢津，莫憶樓船下石城。
盡醉漁陽無好曲，短蓑銅斗平生足。
酒泉子
作者：晁補之
朝代：宋

萱草戎葵，松菊堂深猶畏暑，晚雲催雨靄簾櫳。滿樓風。池蓮翻倒小蓮紅。看掃鑑、天清似水，一輪明月卻當空。畫欄中。
酬李唐臣贈山水短軸
作者：晁補之
朝代：宋

大山宮，小山霍，欲識山高觀石脚。
大波爲瀾，小波爲淪，欲知水深觀水津。
營丘於此意獨親，杜侯所與復有人。
不見李侯今五載，苦向營丘有餘態。
齊紈如雪吳刀裁，小毫束筍縑囊開。
經營初似雲煙合，揮灑忽如風雨來。
蒼梧泱漭天無日，深巖老樹洪濤入。
榛林闇漠猨狖寒，苔蘚侵淫螺蚌溼。
紛紛禽散江干沙，有風北來吹蒹葭。
前洲後渚相隨沒，行子漁人歸徑失。
李侯此筆良已奇，我聞李侯家朔垂。
跨河而北寧有之，曷不南遊觀禹穴。
梅梁鏁澀萍滿皮，神物變化當若斯。
元君畫史雖天與，我論絕藝無今古。
張顛草書要劍舞，得意可無山水助，他日李侯人益慕。
酴醾
作者：晁補之
朝代：宋

喚將梅蕊要同韵，羞殺梨花不解香。
如何五月露寒殿，不與薰風送晚凉。
醉落魄·一斛珠
作者：晁補之
朝代：宋

高鴻遠騖。溪山一帶人煙簇。知君船近漁磯宿。輕素橫溪，天淡掛寒玉。誰家紅袖闌干曲。南陵風軟波平綠。幽吟無伴芳尊獨。清瘦休文，一夜傷單縠。
采石李白墓
作者：晁補之
朝代：宋

客星一點太微傍，談笑青蠅玉失光。
載酒五湖狂到死，只今天地不能藏。
金陵南數十里江心烈山崒然特起猶金山也家人云安得隠於此作一絕
作者：晁補之
朝代：宋

山如浮玉一峰立，江似海門千頃開。
我欲此中成小隠，莫教山脚有船來。
金鳳鉤
作者：晁補之
朝代：宋

雪消閒步花畔。試屈指、早春將半。櫻桃枝上最先到，卻恨小梅芳淺。忽驚拂水雙來燕。暗自憶、故人猶遠。一分風雨佔春愁，一來又對花腸斷。
鍾山有石故名
作者：晁補之
朝代：宋

江上秋濤噴玉巖，風鎪月鍊白雲緘。
爲君一叩無人境，要聽洪鐘出萬杉。
鎖試呈同舍三首·其一
作者：晁補之
朝代：宋

官局悠悠共此行，來時庭菊未含英。
五更脫葉驚書几，一夜寒砧滿禁城。
詩似凉風來有思，酒如清露挹無聲。
何時驄馬催歸去，更有林端魄一生。
鎖試呈同舍三首·其三
作者：晁補之
朝代：宋

周行櫛比未應充，薦廟方求古鼎鐘。
經眼乍愁千紙積，解頤聊喜一言逢。
黄花庭檻時雖過，白酒鄰槽願可從。
更促寄衣真似旅，曉堂初怯露寒濃。
鎖試呈同舍三首·其二
作者：晁補之
朝代：宋

天街初月映天河，拜敕東華走馬過。
解榻暫如龜遇木，閉簾還似雉嬰羅。
倦依書冊工催睡，悶倚詩篇足當歌。
可待紛紛厭朱墨，晝閑唯有飲無何。
長安行贈郭法曹思聰
作者：晁補之
朝代：宋

越羅作衫烏紗幘，長安青雲少年客。
梁門門西狹斜陌，飛閣氤氳多第宅。
南威十五桃花色，簫管哀吟動魂魄。
銀槽壓酒傾琥珀，青絲絡頭飛赭白。
韓狗胡鷹快多獲，少年意氣區中窄。
金昆玉季盈十百，君獨飄翩異風格。
十歲鉛丹事書冊，豈徒新豐困寒阨。
能犯龍頭請恩澤，送君此行無愴惻，努力功名傳烜赫。
它年尋我吳山側，躑躅盈山禽磔磔。
開先寺前望瀑布
作者：晁補之
朝代：宋

白虹晝下崑崙頂，半入青林久不回。
下洞水輪穿地底，冰崖吼怒却重來。
開梅山
作者：晁補之
朝代：宋

開梅山，梅山開自熙寧之五年。
其初連峰上參天，巒崖盤{山斂}閡群蠻。
南北之帝鑿混元，此山不圮藏雲煙。
躋攀鳥道出薈蔚，下視蛇脊相夤緣。
相夤緣，窮南山。
南山石室大如屋，黄閔之記盤瓠行跡今依然。
高辛氏時北有大戎寇，國中下令購頭首。
妻以少女金盈斗，遍國無人有畜狗。
厥初得之病耳婦，以盤覆瓠化而走。
堪嗟吳將軍，屈死㹞㹞口。
帝皇下令萬國同，事成違信道不容。
竟以女妻之，狗乃負走逃山中，山崖幽絕不復人跡通。
帝雖悲思深，往求輒遇雨與風。
更爲獨力之衣短後裾，六男六女相婚姻。
木皮草實五色文，武溪赤髀皆子孫。
侏離其聲異言語，情黠貌癡喜安土，自以吾父有功母帝女。
凌夷夏商間，稍稍病侵侮。
周宣昔中興，方叔幾振旅。
春秋絕筆逮戰國，一負一勝安可數。
邇來梅山恃險阻，黄茅竹箭霪霧雨。
南人顛踣斃溪弩，據關守隘類穴鼠。
一夫當其阨，萬衆莫能武。
欲知梅山開，誰施神禹斧。
大使身服儒，賓客盈幕府。
檄傳傜初疑，叩馬卒歡舞。
坦然無障塞，土石填溪渚。
伊川被髮祭，一變卒爲虜。
今雖關梁通，失制後誰禦。
開梅山，開山易，防獠難，不如昔人閉玉關。
閻子常携琴入村
作者：晁補之
朝代：宋

閻夫子，通古今，家徒四壁猶一琴。
今年二月雨霖霪，喜君壠麥如人深。
屋間幽默咸池音，高山流水我非聽，聽我說君辛苦吟。
薛老村西十里地，旱日燎原無柳林。
芒鞋曳杖逐鐮籠，當午未食饑燒心。
芸芸麥田翻黄波，蝻蟲盤穗如蝸螺。
麥未收打催種豆，屋下跡少田間多。
閻夫子，時我過，我與夫子良同科。
四體雖勤口餔衆，煮豆然萁窮奈何。
人謂君琴語辛苦，此曲無乃傷天和，君不見夫子宋圍不糝猶弦歌。
閻醇老作默齋
作者：晁補之
朝代：宋

浄名良久文殊歎，此是如來不二門。
要識結瘖非是默，應知分別亦無言。
一絃曾得嵇生愧，三復能令孔子尊。
正復立談封萬戶，時清何害口瀾翻。
阮郎歸
作者：晁補之
朝代：宋

一濠秋水淨漣漪。紅妝照水嬉。攀條尋藕怯船移。浮萍溼繡衣。臨好景，惜輕歸。夕陽州渚迷。城門燈火簇輪蹄。沙鷗飛去時。
阮郎歸
作者：晁補之
朝代：宋

兒童嬉戲杏花堤。春歸不解悲。重來草露溼人衣。無花空繞枝。曾學道，久望機。一尊甘若飴。平生魚鳥與同歸。臨風心自知。
阮郎歸
作者：晁補之
朝代：宋

小樓獨上暮鍾時。紅霞樓外飛。煙中遠鳥一雙歸。城門燈火微。橫短吹，傍危梯。冰輪湧海遲。天涯幽恨有誰知。涼風時動衣。
阮郎歸
作者：晁補之
朝代：宋

西城北渚舊追隨。荒臺今是非。白蘋無主綠蒲迷。停舟憶舊時。雙鴨戲，亂鷗飛。人家煙雨西。不成攜手摺芳菲。蘭繞惆悵歸。
陌上花八首·其一
作者：晁補之
朝代：宋

郊外金軿步帳隨，道邊游女看王妃。
內官走馬傳書報，陌上花開緩緩歸。
陌上花八首·其七
作者：晁補之
朝代：宋

雲母蠻牋作信來，佳人陌上看花回。
妾行不似東風急，爲報花須緩緩開。
陌上花八首·其三
作者：晁補之
朝代：宋

娘子歌傳樂府悲，當年陌上看芳菲。
曼聲更緩何妨緩，莫似東風火急歸。
陌上花八首·其二
作者：晁補之
朝代：宋

朝雲暮雨山頭宅，暖日晴風陌上花。
絳幕何妨行緩緩，送春歸盡妾還家。
陌上花八首·其五
作者：晁補之
朝代：宋

吳歌白紵怨芳菲，腸斷懷王去不歸。
陌上如今小花伴，山前山後白鷳飛。
陌上花八首·其八
作者：晁補之
朝代：宋

陌上偷來爲看花，饒聲鸚鵡莫夭斜。
犢車緩緩隨芳草，不去桃源阿母家。
陌上花八首·其六
作者：晁補之
朝代：宋

臨安城郭半池臺，曾是香塵撲面來。
不見當時翠軿女，今年陌上又花開。
陌上花八首·其四
作者：晁補之
朝代：宋

荆王夢罷已春歸，陌上花隨暮雨飛。
却喚江船人不識，杜秋紅淚滿羅衣。
陪發運右司叔父集金山次韵
作者：晁補之
朝代：宋

報國身無用，還山計欲成。
煙霞異塵世，江海慰高情。
幸繼阮咸集，恐慚疏受聲。
清詩逢絕景，未覺負平生。
陪關彥遠曾彥和集龍興寺詠隋時雙鴨脚次關韵
作者：晁補之
朝代：宋

風起雷塘陵上塵，雨荒苔院兩株春。
樓臺有跡皆餘燼，草木無知尚見珍。
博士獨能名玉棐，使君還許壽靈椿。
宣城此物常充貢，誰與連艘送萬囷。
青玉案
作者：晁補之
朝代：宋

三年宋玉牆東畔。怪相見、常低面。一曲文君芳心亂。匆匆依舊，吹散，月淡梨花館。秋娘苦妒浮金盞。漏些子堪猜是嬌盼。歸去相思腸應斷。五更無寐，一懷好事，依舊藍橋遠。
青玉案
作者：晁補之
朝代：宋

十年不向都門道。信匹馬、羞重道。玉府驂鸞猶年少。宮花頭上，御爐煙底，常日朝回早。霞觴翻手群仙笑。恨塵土人間易春老。白髮愁佔彤庭杳。紅牆天阻，碧濠煙鎖，細雨迷芳草。
青玉案
作者：晁補之
朝代：宋

彩雲易散琉璃脆。念往事、心將碎。只合人間十三歲。百花開盡，丁香獨自，結恨春風裡。小圓幽檻經行地。恨春草佳名謾拋棄。簇蝶羅裙休將施。香殘燭燼，微風觸幔，彷彿嬌嚬是。
順之將携室行而苦雨用前韵戲之
作者：晁補之
朝代：宋

十旬九雨龍淫荒，林蟬砌螾俱悲凉。
豐隆不閔行澤足，猶喚脂車煩阿香。
我知此咎非風伯，憑憑幕天爾勍敵。
王郎行李望秋晴，莫污北飛雙鳳翼。
題伯時畫
作者：晁補之
朝代：宋

單于射獲明妃笑，勸酌蒲萄跪小胡。
不恨別宮昆莫老，應憐超乘子南夫。
題僧法芝鍾山詩後
作者：晁補之
朝代：宋

明珠出袖四百琲，座有煙霞草木香。
斷取鍾山擎石掌，那知不下浄名床。
題周廉彥所收李甲畫三首·雁
作者：晁補之
朝代：宋

網羅無限稻粱微，憐爾冥冥亦庶幾。
戲鴨眠鳬滿中沚，衡陽無意更南飛。
題周廉彥所收李甲畫三首·鴨
作者：晁補之
朝代：宋

急風吹雪滿汀洲，迎臘淮南憶倦游。
小鴨枯荷野艇冷，去年今日凍高郵。
題周廉彥所收李甲畫三首·鵲
作者：晁補之
朝代：宋

上林花妥逐鶑飛，愁絕江南雪裏時。
嚄唶何須旁檐喜，毰毸相對兩寒枝。
題四弟以道橫軸畫
作者：晁補之
朝代：宋

黄葉滿青山，枯蒲靜寒水。
鳬雁下坡塍，牛羊散墟里。
擔穫暮來歸，兒迎婦窺籬。
虎頭無骨相，田野有餘思。
題工部文侍郎周翰郭熙平遠二首·其一
作者：晁補之
朝代：宋

漁村半落楚江邊，林外秋原雨外天。
誰倚竹樓邀大艑，天涯暮色已蒼然。
題工部文侍郎周翰郭熙平遠二首·其二
作者：晁補之
朝代：宋

洞庭木落萬波秋，說與南人亦自愁。
欲指吳松何處是，一行征雁海山頭。
題廬山
作者：晁補之
朝代：宋

南康南麓江州北，五百僧房綴蜜脾。
盡是廬山佳絕處，不知何處合題詩。
題彭郎小姑祠
作者：晁補之
朝代：宋

山與磯名從地志，姑兼郎號出江民。
世間稱謂無真實，聞說雙祠自有神。
題惠崇畫四首·其三
作者：晁補之
朝代：宋

一雁孤風乍臨渚，兩雁將飛未成舉，三雁群行依宿莽。
蘆花已倒江上風，雲間分飛那可同。
題惠崇畫四首·其二
作者：晁補之
朝代：宋

老柳無嘉色，紅蕖羞脈脈。
宛在水中洲，雙鵝羽蒼白。
何須玩引頸，顛到寫經墨。
惟應一臨流，當暑袗絺綌。
題文潛詩冊後
作者：晁補之
朝代：宋

君詩容易不著意，忽似春風開百花。
上苑離宮曾絕艷，野牆荒徑故幽葩。
愜心芻豢非雜俎，垂世江河自一家。
頭白昏昏醉眠處，憶君頻夜夢天涯。
題李偁推官頤齋
作者：晁補之
朝代：宋

無捨靈龜觀朵頤，自求口實君自知。
誰爲此者君名之，其說不煩求我詩。
君家嚴君業夔伊，虎視眈眈雄四夷。
四方是維天子毗，汶陽一室大澤陂。
我往受業拜門垂，聞公一語洗然奇，我歸瞠若安可追。
君才固是麒麟兒，幼讀父書壯思施。
不卑小官乃吾師，況有內樂潛天倪。
荒城無人誰過之，面城築室茲逶迤。
去年秋雨河股移，百草不生苔擁基。
蟻子緣礎蚓糞泥，夜眠不穩憂爲池。
今年閏早春氣遲，牆根隙地稍可埤，初植防風種黄耆。
萊州石鼎青琉璃，地罏宿火風鳴枝，對君長語清未疲。
外輕內順生理宜，問從何得聊我治。
眉州夫子言可規，麻田處士術安期，今之崇丘歷九疑。
見人不語下臂馳，遁逃乎陰食蛤梨。
君何傖囊不往隨，與訪汗漫還無時。
還無時，我何適，北山之南南山北。
題李秀才成季負日軒
作者：晁補之
朝代：宋

盧敖遊八極，末至北陰墟。
卒然蒙谷幽，睹一奇丈夫。
淚注而鳶肩，深目玄髭須。
軒軒迎風舞，自得樂有餘。
見敖默弗言，慢然下臂趨。
敖私躡其後，若士意不愉。
曰子亦何爲，迷繆至此乎。
此雖窮荒北，尚或逢日烏。
過是有玄關，晦墨不可居。
語竟若欺魄，攝身沒空虛。
始予讀秦記，疑是忽帝徒。
今聆天隨言，乃與夸父俱。
逐日下虞谷，力窮尚嗟吁。
陽舒固物理，我亦安于于。
若士獨何氣，幽沉山海隅。
渾沌死已久，人生信多塗。
題段吉先小景三首·其一
作者：晁補之
朝代：宋

慘澹天雲欲雨低，秋山人靜鳥聲稀。
似聞谷響飛黄葉，恐有孫登半嶺歸。
題段吉先小景三首·其三
作者：晁補之
朝代：宋

碧天無際日悠悠，風靜沙平不見洲。
彭浪磯邊亦如此，危峰獨木繫扁舟。
題段吉先小景三首·其二
作者：晁補之
朝代：宋

人生何事踏塵埃，閒處胸襟足自開。
不作終南養高價，小山幽桂好歸來。
題穀熟驛舍二首·其一
作者：晁補之
朝代：宋

驛後新籬接短牆，枯荷衰柳小池塘。
倦游對此忘行路，徙倚軒窗看夕陽。
題穀熟驛舍二首·其二
作者：晁補之
朝代：宋

一官南北鬢將華，數畝荒池浄水花。
埽地開窗置書几，此生隨處便爲家。
題袁耕道所收小飛來
作者：晁補之
朝代：宋

藏山常恐負而走，壺中九華安在哉。
憶似冷泉亭畔見，爲君題作小飛來。
飲城西贈金鄉宰韓宗恕
作者：晁補之
朝代：宋

大夫盤中定州盞，三舉檐花舞凌亂。
請君行盞且莫稽，爲君起賦飲城西。
城西古道如澗深，東風吹沙不見林。
虛堂更覺野原闊，榆柳浩浩波濤吟。
雜花一園來遠道，兩株江南梅更好。
櫻桃已晚猶爛漫，百株如雪聊可繞。
常時東風無此寒，常時諸君無此閑。
且看瓶口似魚貫，莫惜面文如纈斑。
大夫工爲宋玉賦，思不能涯字無數。
秀才酷類東野貧，白屋青山愁曲身。
籍咸不肯羞北阮，主簿高材即仇覽。
成詩午景已妍和，罷酒花開應更多。
山翁歸不醉，當奈峴山何。
飲校理盛居中家次韵二首·其一
作者：晁補之
朝代：宋

騎鸞玉府盡仙真，短羽愁攀天漢濱。
詩懶便應推老手，飲豪獨未後諸賓。
宮壺銀箭剛知夜，籠燭金華已報春。
倒載微吟笑兒稚，時清寧是習池人。
飲校理盛居中家次韵二首·其二
作者：晁補之
朝代：宋

一倒南齋玉宇醇，絕勝不醉楚江濱。
驪駒且莫催歸御，鴝鵒何妨屬坐賓。
我尚少年新白髮，君須痛飲敵青春。
未愁驅使無詩句，怕遣壺空花笑人。
飲謝公輔家
作者：晁補之
朝代：宋

皇天於春自著意，安排未遣東皇家。
朝雨已教潤壓土，曉風更將寒約花。
詩篇驅使到老得，酒船拍浮即生涯。
四年逢春今日好，可是芳物年年加。
飲酒二十首同蘇翰林先生次韵追和陶淵明·其一
作者：晁補之
朝代：宋

少賤足可喜，險阻更嘗之。
爲親謀斗粟，無意出競時。
緬焉效一官，報國方在茲。
寧當不卹緯，對酒懷憂疑。
學道恨力淺，中遭世網持。
飲酒二十首同蘇翰林先生次韵追和陶淵明·其一〇
作者：晁補之
朝代：宋

大明唐來寺，廢苑西南隅。
青松拱高阜，崎嶇有微途。
肩輿病我早，一馬良可驅。
衆木媚深壑，氣熏時雨餘。
此焉可數醉，何用葺吾居。
飲酒二十首同蘇翰林先生次韵追和陶淵明·其一一
作者：晁補之
朝代：宋

蘇公士冠冕，復似郭有道。
知士未達間，趣操保耆老。
精鋼試九火，勞倦容不槁。
爲州第飲酒，况此年歲好。
藏鋒避世故，輕敵喪吾寶。
時來用毫末，勳業自世表。
飲酒二十首同蘇翰林先生次韵追和陶淵明·其一七
作者：晁補之
朝代：宋

淮南夏早收，晚秧亦含風。
連艫似雍絳，千斛輸吳中。
使君飲酒樂，歲美關梁通。
安得天下人，俱忘楚人弓。
飲酒二十首同蘇翰林先生次韵追和陶淵明·其一三
作者：晁補之
朝代：宋

齋居忽若遺，不識身與境。
頗疑酣中似，奈爾輒復醒。
東坡自云然，挈世一裘領。
是事吾有師，安敢囊出穎。
指窮火已傳，豈待得薪炳。
飲酒二十首同蘇翰林先生次韵追和陶淵明·其一九
作者：晁補之
朝代：宋

堂堂門下公，英發自初仕。
卷舒固以時，出處不爲己。
朝廷登儒輔，德禮民有恥。
岷峨更崢嶸，清風在閭里。
獨醒固不惡，既醉又可紀。
成王訪落時，百室賦盈止。
吾儕爲國謀，私愛不足恃。
飲酒二十首同蘇翰林先生次韵追和陶淵明·其一二
作者：晁補之
朝代：宋

東漢有兩士，才智炫一時。
三公往訪事，卧痾亦見辭。
偉明獨不然，小道安取茲。
斯人似水鏡，與世破昏疑。
憂國不爲身，百世那可欺。
舉盃相歡屬，是事亦置之。
飲酒二十首同蘇翰林先生次韵追和陶淵明·其一五
作者：晁補之
朝代：宋

幼聞錦江春，欲訪子雲宅。
叩門問奇字，便埽四方跡。
青雲看一鶚，凡毛愧累百。
勞公諭伯業，齒堅頭未白。
何當擺俗累，歲月可惋惜。
飲酒二十首同蘇翰林先生次韵追和陶淵明·其一八
作者：晁補之
朝代：宋

十年一麥禾，此歲亦難得。
寄語吾州人，不飲良大惑。
經時無死市，吏責亦可塞。
先生門弟子，佐守同一國。
舉杯日相屬，有句安得默。
飲酒二十首同蘇翰林先生次韵追和陶淵明·其一六
作者：晁補之
朝代：宋

王道無偏黨，此語聞諸經。
高賢如大海，亦以衆流成。
文饒歎維州，刀鋸人所更。
相如後私怨，此語驚秦庭。
小人慮事疏，妄意鹽車鳴。
安得如江酒，洗我塵垢情。
飲酒二十首同蘇翰林先生次韵追和陶淵明·其一四
作者：晁補之
朝代：宋

安昌漢耆儒，樂飲侈亦至。
東坡儉不固，少飲得徑醉。
愚敢效戴崇，正復思其次。
旁通獲親愛，公亦安所貴。
便坐時一巵，彭宣寧寡味。
飲酒二十首同蘇翰林先生次韵追和陶淵明·其七
作者：晁補之
朝代：宋

庭前兩古柏，凌霄燦其英。
問此誰榮枯，雪霜見其情。
榮枯何足計，有酒還自傾。
熟寐暫展轉，覺來一蟬鳴。
歸休但如此，便足了平生。
飲酒二十首同蘇翰林先生次韵追和陶淵明·其三
作者：晁補之
朝代：宋

陶公羣於人，而無人之情。
詩豈世外語，世語不可名。
東坡憐此翁，同調但隔生。
形光來戶屨，真處人不驚。
得酒自醒醉，放意無虧成。
飲酒二十首同蘇翰林先生次韵追和陶淵明·其九
作者：晁補之
朝代：宋

城東故鹽渠，自昔誰所開。
似說全盛時，邈焉一長懷。
穿渠引江水，此計未爲乖。
千帆競暮入，集浦如烏棲。
萬疇分白浪，嘉稻擢新泥。
恐此太多事，且當寄嬉諧。
疏通養魚鳥，花柳共低迷。
時時載酒往，江上亦忘回。
飲酒二十首同蘇翰林先生次韵追和陶淵明·其二
作者：晁補之
朝代：宋

沉飲非荒宴，凜然忽頹山。
或人欲問事，已醉不能言。
古來亦如此，名字垂千年。
但問酒中適，豈計飲者傳。
飲酒二十首同蘇翰林先生次韵追和陶淵明·其二〇
作者：晁補之
朝代：宋

黄子似淵明，城市亦復真。
陳君有道舉，化行閭井淳。
張侯公瑾流，英思春泉新。
高才更難及，淮海一髯秦。
嗟予競何爲，十駕晞後塵。
文章不急事，用意斯已勤。
平生不共飲，歎息無與親。
問道伯昏室，何人獨知津。
各在天一方，淚落衣上巾。
歸休可共隠，山中復何人。
飲酒二十首同蘇翰林先生次韵追和陶淵明·其五
作者：晁補之
朝代：宋

一眼異青白，口語來啾喧。
酌一不酌一，用意何其偏。
誰似子孫子，高栖蘇門山。
時隨嶺雲出，又與林鳥還。
平生但長嘯，獨爲嵇生言。
飲酒二十首同蘇翰林先生次韵追和陶淵明·其八
作者：晁補之
朝代：宋

功名有天命，美好無定姿。
雲夢未足吞，聊可巢一枝。
同時金門士，文學多瑰奇。
幞被向淮海，酣放遽爾爲。
車蓋豈不榮，野馬不受羈。
飲酒二十首同蘇翰林先生次韵追和陶淵明·其六
作者：晁補之
朝代：宋

高賢衆所懷，衆理應取是。
如何濟衆事，難成復易毀。
功成身無與，天運亦復爾。
軒裳役羣愚，兒曹眩文綺。
飲酒二十首同蘇翰林先生次韵追和陶淵明·其四
作者：晁補之
朝代：宋

園林日夕好，花繁時鳥飛。
少年玩芳物，不飲成坐悲。
只今未白髮，念昔已依依。
紛華戰吾道，决勝當有歸。
挫銳培其根，外槁中匪衰。
念方終日行，輜重安得違。
館宿
作者：晁補之
朝代：宋

殘雪封條未乾，蘭臺襆被春寒。
斜日房櫳吏散，鳴鳩飛下欄干。
馬當風濤中
作者：晁補之
朝代：宋

從祖昔爲州別駕，上書嘗欲徑樅陽。
乘危更覺思遺跡，慚愧篙師戒馬當。
驀山溪
作者：晁補之
朝代：宋

揚州全盛，往事今何處。帆錦兩明珠，罥薔薇、月中嬉語。朱衣白麵，公子似神仙，登雲嶼。臨煙渚。狂醉成懷古。蘭舟歸後，誰與春為主。吟笑我重來，倚瓊花、東風日暮。吳霜點鬢，流落共天涯，竹西路。高陽侶。魂夢應相遇。
驀山溪
作者：晁補之
朝代：宋

自來相識，比你情都可。咫尺千里算，惟孤枕、單衾知我。終朝盡日，無緒亦無言，我心裡，忡忡也，一點全無那。香箋小字，寫了千千個。我恨無羽翼，空寂寞、青苔院鎖。昨朝冤我，卻道不如休，天天天，不曾麼，因甚須冤我。
驀山溪
作者：晁補之
朝代：宋

蘭臺仙史，好在多情否。不寄一行書，過西風、飛鴻去後。功名心事，千載與君同，只狂飲，只狂吟，綠鬢殊非舊。山歌村館，愁醉潯陽叟。且借兩州春，看一曲、樽前舞袖。古來畢竟，何處是功名，不同飲，不同吟，也勸時開口。
驀山溪
作者：晁補之
朝代：宋

譙園幽古，煙鎖前朝檜。搖落棗紅時，滿園空、幾株蒼翠。史君才譽，金殿握蘭人。將風調，改荒涼，便是嬉遊地。劉郎莫問，去後桃花事。司馬更堪憐，掩金觴、琵琶催淚。愁來不醉。不醉奈愁何，汝南周，東陽沈，勸我如何醉。
驀山溪
作者：晁補之
朝代：宋

金樽玉酒，佳味名仙檜。恐是九龍泉，堪一飲、霜毛卻翠。何須說此，只但飲陶陶，燈光底，百花春，自是仙家地。星郎早貴，慣見風流事。留我不須歸，倒尊空、燭堆紅淚。飛鳧令尹，才調更翩翩，休弔古，枉傷神，有興來同醉。
驀山溪
作者：晁補之
朝代：宋

鳳凰山下，東畔青苔院。記得當初個，與玉人、幽歡小宴。黃昏風雨，人散不歸家，簾旌卷。燈火顫。驚擁嬌羞面。別來憔悴，偏我愁無限。歌酒情都減，也不獨、朱顏改變。如今桃李，湖上泛舟時，青天晚。青山遠。願見無由見。
魚溝懷家
作者：晁補之
朝代：宋

生涯身事任東西，藥笥書囊偶自賫。
柳嫩桑柔鴉欲乳，雪消冰動麥初齊。
沙頭晚日檣竿直，淮上春風雁鶩低。
歸去未應芳物老，桃花如錦遍松溪。
魚溝遇大水
作者：晁補之
朝代：宋

沙行水宿幾江南，石鬭龍求久已諳。
秋水故應旋面目，順流東望爲君慚。
魯直復以詩送茶云願君飲此勿飲酒次韵
作者：晁補之
朝代：宋

相茶真似石韞璧，至精那可皮膚識。
溪芽不給萬口須，往往山毛俱入食。
雲龍正用餉近班，乞與粗官誠靦顔。
崇朝一碗坐官局，申旦形清不成宿。
平生樂此臭味同，故人貽我情相燭。
黄侯發軔日千里，天育收駒自汧渭。
車聲出鼎細九盤，如此佳句誰能似。
遣試齊民蟹眼湯，扶起醉頭湔腐腸。
頗類它時玉川子，破鼻竹林風送香。
吾儕幽事動不朽，但讀離騷可無酒。
鷓鴣天
作者：晁補之
朝代：宋

吉夢靈蛇朱夏宜。佳辰阿母會瑤池。竹風荷雨來消暑，玉李冰瓜可療肌。心悟了，道成時。不勞龍女騁威儀。僧祗世界共遊戲，賢懿光陰比壽期。
鷓鴣天
作者：晁補之
朝代：宋

欲上南湖採舫嬉。還思北渚與嵐漪。圓荷蓋水垂楊暗，鸂鶒鴛鴦總下時。持此意，遣誰知。清波還照鬢間絲。西樓重唱池塘好，應有紅妝斂翠眉。
鷓鴣天
作者：晁補之
朝代：宋

繡幕低低拂地垂。春風何事入羅幃。胡麻好種無人種，正是歸時君未歸。臨晚景，憶當時。愁心一動亂如絲。夕陽芳草本無恨，才子佳人空自悲。
黄河
作者：晁補之
朝代：宋

黄河齧小吳，天漢失龜鼈。
靈原潭下藕爛死，只有菖蒲不生節。
白馬橋邊迎送胡，冀州斷道無來車。
新隄築得高嵽嵲，舊隄杵聲未可絕。
齊山怪石森聳其西峰曰小九華
作者：晁補之
朝代：宋

山上有山俱巃嵷，谷中通谷更唅呀。
借君筇杖穿奇嶮，直至西峰小九華。
一舍
作者：晁說之
朝代：宋

一舍終朝得自容，强如平昔慰途窮。
爐心捜火分香燼，硯首融冰護筆鋒。
愁極偶逢醽醁酒，夢回猶待景陽鍾。
廟堂未肯圖興復，四海九州思會同。
七月一日作
作者：晁說之
朝代：宋

去秋今復號新秋，要使新愁入舊愁。
四海元龍霖雨望，一生仲舉國家謀。
囚冠不脱凋蓬鬢，旅殯何堪敗蒻舟。
誰與此懷同涕泗，南山朝靄暮烟浮。
七月五日立秋
作者：晁說之
朝代：宋

故廬歸客不勝愁，可是人間晚立秋。
收潦水清如可待，無窮蛭螾看沈浮。
三川
作者：晁說之
朝代：宋

三川窈窕山隈隩，宜着狂歌老杜家。
辛苦寄書消息斷，想渠涕淚問京華。
三川直羅之間作
作者：晁說之
朝代：宋

饒鬚羌鼻似羌渾，人在山頭羊在門。
欲把流霞來飲汝，未甘便唤作曾孫。
三川言十數年前嘗有一短帽騎驢之士半醉徘徊原上久之曰三川非昔時比矣恍惚失其人所在有收杜老醉遊圖者物色之知爲杜之再來也予獨鄙之作詩二首·其一
作者：晁說之
朝代：宋

君不見少陵有客字子美，三賦獻罷胡塵起。
招魂收涙謁行在，寧論家室三川裏。
雲寒日淡劍閣深，翠華望斷塵埃底。
狼虎食人大道傍，回首妻孥須怖此。
亦嘗寄書問訊之，鯉魚何在滄溟徙。
晚年雖卜浣花居，心折秦雲恨有餘。
茯苓不御丹砂就，仙去還來縱目初。
乾坤宿醉參横醒，且策東家舊蹇驢。
鄰里一人安可得，亦無墳冢可蓁蕪。
人間偪仄何偪仄，却自騎驢追李白。
三川言十數年前嘗有一短帽騎驢之士半醉徘徊原上久之曰三川非昔時比矣恍惚失其人所在有收杜老醉遊圖者物色之知爲杜之再來也予獨鄙之作詩二首·其二
作者：晁說之
朝代：宋

君不見杜老死去傲九天，肯顧帑臭下山川。
問予何事知其然，此世此老無姻緣。
平生志願得酒眠，暫時去作酒中仙。
況今仙侣瓊琚連，瑤池醉倒阿母前。
一瞬人間億萬年，泰山爲塵海作田。
何處更復有山川，鳳凰五色歌雲烟。
三川何人莫浪傳，汝曹虱腦真可憐。
華清有夢亦狂顛，夜闌秉燭仍悁悁。
君不見狄郎志尚冰玉堅，獨聞此老近作佳城篇。
三川誦杜老觀水漲詩
作者：晁說之
朝代：宋

平生少陵詩，佳處豈盡識。
何敢窺意韻，尚且昧形迹。
身到三川來，瞀瞀迷咫尺。
連天穹谷句，忘饑三歎息。
高高方若懸，下下仍如績。
扶上而削下，乃在吾行役。
突然念此老，鎔寫不可極。
意中無遺境，象外有餘力。
後來羣偷兒，蠧魚恣口食。
安知九鼎珍，宜爾終身瘠。
此行敢告勞，顧影若有得。
不見水漲時，兩眼猶歷歷。
三日
作者：晁說之
朝代：宋

只將三日爲元巳，準擬流觴不誤期。
慚愧魏人風味好，無窮花蝶漫相思。
三月二日大風
作者：晁說之
朝代：宋

數日寒暄不得常，一朝風伯擅乾綱。
浪飄石去魚龍鬭，屋落瓦來雞犬藏。
誰敢揚舲窺北渚，便當弭節奉東皇。
穆如聲振中興業，萬國弦歌走未央。
三月五日南京梢工來報船經金人殘毁之後尚有書籍存者且以二詩爲信忽睹高仲夷唱和詩不勝感嘆輒用其韻識其事率同賦
作者：晁說之
朝代：宋

桃花源上避秦人，豈料漁舟見此身。
胡虜殺人掊玉帛，簡編破櫝委泥塵。
誰施骨肉死生惠，只有皇天后土仁。
可保斯文猶未墮，廟堂宜亦用儒臣。
三月十一日大閲偶作三絕句·其一
作者：晁說之
朝代：宋

儒服未曾看樂戰，鐡衣且自戲清時。
春風莫道晚無力，解直天王百尺旗。
三月十一日大閲偶作三絕句·其三
作者：晁說之
朝代：宋

縣官未肯斬西戎，誰信鄜州第一功。
馬似雲頽青壁上，人如猿放曉林中。
三月十一日大閲偶作三絕句·其二
作者：晁說之
朝代：宋

風旗且好岡頭看，漢馬休論塞外期。
前日將軍劉越石，功名不及一篇詩。
三歲
作者：晁說之
朝代：宋

羈離已三歲，幾處幸容身。
有夢延秋雨，無言問戰塵。
傷今多難日，憶我太平人。
雨露隨行在，公卿幾番新。
三送先之
作者：晁說之
朝代：宋

相逢無酒恨如酣，九市三玄俱不談。
秋雨迢迢催客别，别情雨色已江南。
上元前再題南莊壁二首·其一
作者：晁說之
朝代：宋

蒼皇徒步子孫隨，倒邑空城失所之。
十日不通京國信，一燈誰憶上元時。
大河難阻金人過，遠道休論鐵馬期。
弭難九州宜祭鼎，慶雲翔鶴誤聲詩。
上元前再題南莊壁二首·其二
作者：晁說之
朝代：宋

古今之禍此云奇，倏忽犬戎城下師。
犯闕過於侯景速，劫君更比祿山危。
萬方瑞物問何在，五世誓書知謾爲。
禍難羣凶誰首尾，京如狼虎黼狐狸。
不眠
作者：晁說之
朝代：宋

孤客危冠不得眠，清燈古像共安禪。
鬼神未用來聽法，我自觀心絕世緣。
且遽告行求題其父所作夢記之後
作者：晁說之
朝代：宋

前身嵩陽老道士，今日京東蔡秀才。
杜門藏書萬餘卷，不知何身得之哉。
久客
作者：晁說之
朝代：宋

客子能久慣，将何號有生。
墨池能入用，紙被喜無聲。
新月生緱嶺，淒風過渭城。
忽如無所嘆，却似太忘情。
久留帳下日夕思歸輒作長言一首告别經略安撫侍郎
作者：晁說之
朝代：宋

亂山急雨佐吾愁，春去已遠人淹留。
誰能一飲一車酒，縱談醉膽下涼州。
元戎高韻撫鸞凰，舊有沙堤幾步長。
眼底不堪論往事，且誇羯鼓似邠娘。
應憐逋客羞澀餘，思歸欲自駕柴車。
月邊風冷不得住，凡骨從來有曼都。
乘小艇戲作
作者：晁說之
朝代：宋

知章騎馬似乘船，我今乘船若騎馬。
舳鳴艫噴索莫馭，左磬右控手不把。
稍稍風恬可騁望，忽忽波駭難遊冶。
既信河流怒頰豪，不疑瞿唐不可下。
婆兒未用傖兒怪，赤馬能戰馳馬敗。
傖兒自哂亦以屢，愧爾會稽夏仲御。
九日
作者：晁說之
朝代：宋

日日無堪只嘆嗟，誰教九日事豪華。
寂寥難落方山帽，爛熳先開野菊花。
聞道鵷鸞趨鎬燕，忍將鴻雁聽邊笳。
古來感慨今朝甚，苦雨凄風助我賒。
九日宴李德充中大家次韓三十六丈韻作
作者：晁說之
朝代：宋

重陽風雨每凄凄，物色今年得所期。
賜第好賢多驥子，三山酌酒過鵝兒。
紅樓尚想吹簫夕，碧樹今誇出日枝。
我與韓公殊輩行，門闌感舊淚俱垂。
九日戲作
作者：晁說之
朝代：宋

無高可登無節序，無菊與泛無酒罇。
歸計知時凌海岳，傷心成醉迷乾坤。
冥冥烟雨翻愁思，急急風霜若苦言。
安得北人來見我，會須暮出水東門。
九日陪韓三十六丈大夫集李德充家再蒙賦詩相似謹次韻攀和
作者：晁說之
朝代：宋

丈人邂逅共悲凄，九日芳樽敢有期。
感慨既能追壯士，懽欣復自學羣兒。
菊憎紫蘂侵黄蘂，萸憤南枝勝北枝。
蕭史高樓幸登眺，但慚清唱手空垂。
乞宮觀報罷作
作者：晁說之
朝代：宋

明時不可干，多慮自多艱。
頗謝散班格，徒憐本色官。
高門寧倚伏，下客强悲懽。
鄭駟應相念，秦川歲律殫。
乞酒
作者：晁說之
朝代：宋

積雨深秋與恨翻，悠悠何力勝朝昏。
久同下里饒詩句，乍學高人傍酒樽。
徑醉便知能傲世，狂吟更覺解招魂。
頗憐陶令徒全美，只肯丁寧乞食言。
予三十年前爲宿州教授今塗次見諸生一二人
作者：晁說之
朝代：宋

滄海枯來失夜光，泰山走去誤朝陽。
可憐憔悴蒼顔客，曾是呻吟黄卷郎。
予今春多入城戲作村裏來絕句村裏來是蛺蝶名滕王所畫者
作者：晁說之
朝代：宋

蝴蝶催花一夜開，却愁春盡重徘徊。
我身亦使滕王恨，日日隨渠春裏來。
予以四韻記陸大夫三高圖自謂能省句矣後作絕句增畫筆之妙
作者：晁說之
朝代：宋

馬解馱經度碧空，便令王許伴支公。
山童野僕立如石，忘却儂曾在會中。
予告客不能飲酒嘗使賓主俱勞客言有二事便可痛飲謂對花對佳人予病眼難看花從照律師授四分律遠婦人作絕句謝客
作者：晁說之
朝代：宋

眼病身持四分律，流芳巧笑兩如何。
從教酩酊非吾事，免得醒來恨更多。
予既和圓機紳字長句復作寄孫顯夫是初考之最高等也
作者：晁說之
朝代：宋

魚龍起伏初無度，下品曾爲第一人。
鴻藻自甘戎幕掾，青雲誰委玉階紳。
命微夫子徒哀劇，天遠靈均枉問因。
觸事思君成苦調，遙憐爛醉剩陽春。
予筆多葦管近又得竹筆匣因作絕句
作者：晁說之
朝代：宋

竹匳葦管可幽居，前日曾藏萬卷書。
烽火不知南北渡，祝兹微物莫愁予。
二十二弟獲金印
作者：晁說之
朝代：宋

季也獲金印，籀文秦不如。
情知非鬼篆，恨不識天書。
池靜龜游罷，庭閒鵲鬬餘。
春風還舊物，疏俊獨憐渠。
二十二弟自常州寄翦刀及筆來作長句
作者：晁說之
朝代：宋

弟書毗陵來，有同股分刃之刀，綠管白毫之筆。
刀是寶公錫上之所懸，筆亦江淹夢中之所得。
江南刀筆有如此，不比豐沛吏蕭曹而興鋒鏑。
顧惟二物大有恨，不蒙獨孤府君一言之飾。
使君惠山延陸羽，文章不落翰墨迹。
及今有用正勞勞，破賊露布征兵檄。
小楷帖黄奏北闕，念弟未歸空歎息。
二十六弟寄和江子我竹夫人詩一首愛其巧思戲作二首·其一
作者：晁說之
朝代：宋

莫愁嫵媚主人盧，纖質交竿巧得模。
綠粉敢爭紅粉麗，魚軒休比鶴軒疏。
女英漫對湘君泣，子政徒青天禄書。
夾膝得名何不韻，秋來卧病竟何如。
二十六弟寄和江子我竹夫人詩一首愛其巧思戲作二首·其二
作者：晁說之
朝代：宋

寥寥故國漫玄盧，內子可憐殊不模。
擬比封君寧有實，欲爲節婦亦何疏。
且休深妬斫桃樹，枉是多愁織錦書。
貧士一妻常不飽，更煩譏謫幾人如。
二月二日
作者：晁說之
朝代：宋

柳花多情不肯新，可憐失盡漢家春。
二年不識挑生菜，萬國誰知有殺身。
羣盜猶多南渡客，征鴻難問北歸人。
始知前日一樽酒，上帝升平與爾親。
二月初山上作
作者：晁說之
朝代：宋

與春相别云一歲，遼鶴有恨不足加。
意韻寂寥莫我適，起逐春風山逕斜。
春風自與時窈窕，豈爲來開桃李花。
不然春來已幾日，何處桃李不枯槎。
乃知桃李善卑陬，遠交深託待紛葩。
政如世間嫵媚子，巡牆倚戶漸齒牙。
公卿初豈以爾故，腰金佩玉牢聲華。
區區更憐蜂蝶輩，草根花底爲生涯。
此理前人未見之，我今獨得頻咨嗟。
生無京國名園分，況此邊城萬里沙。
亡友陳無己有立春詩云朱門誰送青絲菜下里難酬白雪歌頗爲都下詩人所稱今日立春誦之而作
作者：晁說之
朝代：宋

地下修文幾歲郎，尚憐有子已爭行。
青絲盤到特揮淚，紅錦詩餘合斷腸。
安得見予今議論，果誰識子古文章。
從兹花發知多少，試訪彭門舊講堂。
京居五更聞鐘
作者：晁說之
朝代：宋

慣聽山頭五夜鐘，忽驚孤枕景陽風。
明朝樂事知何限，定自無人拜德公。
京居秋感五絕句·其一
作者：晁說之
朝代：宋

快雨薄寒一夕間，胡爲百役自間關。
秋懷更讀甘陵賦，始信人人庾子山。
京居秋感五絕句·其三
作者：晁說之
朝代：宋

隨蝶求官秋緒多，自甘老罷樂婆娑。
枕邉風雨五更夢，聲在長衢朝馬過。
京居秋感五絕句·其二
作者：晁說之
朝代：宋

雨助風聲燕欲歸，誰教我尚著征衣。
自憐未讀愍征賦，霜雪鬢間猶庶幾。
京居秋感五絕句·其五
作者：晁說之
朝代：宋

河滣依棹得風期，秦樹湘雲枉夢思。
也好歸來君富貴，未容言語我悲傷。
京居秋感五絕句·其四
作者：晁說之
朝代：宋

江上高人未肯來，京華秋鬢獨徘徊。
饒渠看取潮頭月，莫戀林香待放梅。
京居秋歎
作者：晁說之
朝代：宋

京居少蟋蟀，失我田園秋。
何用外物感，不勝中心愁。
少多王霸略，老窘衣食謀。
神臯既絕分，蠻徼亦願遊。
鵲飛徒繞樹，坎止信乘流。
顧惟爾青簡，能令人白頭。
當年魏公子，今日無遺丘。
出門何所從，垂淚且復收。
今年暑氣甚劇六月二十八日初伏之末風雨甚横既而便晴有感作
作者：晁說之
朝代：宋

庚暑既云初，甲運将復浹。
正當相火行，如持溽土□。
炎熾及雲霄，煩燠況僕妾。
皇天不勝毒，一日思自愜。
箕畢靡遑舍，巢穴徒更讋。
兩脚壓嶙峋，風威振巀嶫。
滂沲驅鬼神，庭除覓舟楫。
扶搖百年木，斬馘一瞬捷。
豈容壺蟻蠧，諒搜芥龍厭。
我屋茅何支，彼田禾已躐。
簡編恨枯槁，縱横恣涾浥。
泉酌便無情，湯餅誰爲饁。
亟欲撝絺綌，從此正經蹀。
矯首凌鶴翔，奮身脱鳶跕。
寧知不亹亹，俄覺復燁燁。
强陰難節制，衰陽易威脅。
藴隆增幾倍，怫鬱起重疊。
蝗陣暫侜張，穀根自安貼。
蜩狂噪百尺，鳩慚勞兩頰。
我亦悶賦詩，欲語而膽怯。
代馮元禮次韻辭張次應畫山水扇
作者：晁說之
朝代：宋

女鸞寶扇漫稱工，誰識嵐漪縹香蹤。
何事晚來慵落筆，爲嗔不說妙高峰。
代馮元禮次韻送畫山水扇與張次應
作者：晁說之
朝代：宋

五日十日豈爲工，萬壑千巖自絕蹤。
在握已能霄漢上，更須羣玉占前峰。
以扇求馮元禮覲畫山水
作者：晁說之
朝代：宋

高人能畫山中趣，凉吹曉從天際來。
移畫此情紈扇上，人間何處有塵埃。
以李約交遊晚歲重爲韻作五絕句别韓二十七·其一
作者：晁說之
朝代：宋

紅塵歲月晚，白社煙霞交。
相思得相見，作底不逍遙。
以李約交遊晚歲重爲韻作五絕句别韓二十七·其三
作者：晁說之
朝代：宋

菡蓞露不遲，蒹葭霜豈晚。
我生寜免愁，别離無近遠。
以李約交遊晚歲重爲韻作五絕句别韓二十七·其二
作者：晁說之
朝代：宋

幾歲不出門，一朝事遠遊。
長安初豈遠，孤客難淹留。
以李約交遊晚歲重爲韻作五絕句别韓二十七·其五
作者：晁說之
朝代：宋

少貴别離輕，老賤别離重。
後日君亦老，我髪亦種種。
以李約交遊晚歲重爲韻作五絕句别韓二十七·其四
作者：晁說之
朝代：宋

敝廬無良辰，荒田多荒歲。
貧賤重離别，君乎休富貴。
伏蒙三十六丈大夫寵視長句輒次韻和
作者：晁說之
朝代：宋

千仞愁城託寸陰，可堪疾病更頻侵。
烟霞舊友能相遇，鷗鷺前盟不待尋。
羮飯東西慚白髮，功勳遠邇負丹心。
明朝重九登高處，約訪高人支道林。
伏蒙二十二叔俯和親字韻詩不勝欽歎輒復用韻上呈
作者：晁說之
朝代：宋

樂難得似新篇樂，親莫親如同祖親。
熟身典刑平世事，恭聞詩禮少年身。
五言自發曹劉興，七澤誰知魯衛人。
李白酒樓今在否，不堪回首小園春。
何事
作者：晁說之
朝代：宋

何事千憂自惘然，且看節物異鄉邊。
鶯來昨日猶多吃，柳到今朝第幾眠。
上巳清明徒頡頏，流觴蹴踘豈周旋。
故知白髪因渠得，忍更貪愁憶往年。
何意
作者：晁說之
朝代：宋

何意此閒居，逋亡且漫如。
日高雞在樹，風静鴈抛蘆。
雨露傳新令，兒童說故都。
秋光金甲上，幾日正王誅。
余寄和冲弟竹夫人詩并寄子我六首後征其類自貺
作者：晁說之
朝代：宋

風流何處有崔盧，委曲此君爲我模。
草夢枕仙幽意在，燭奴燈婢故情疏。
偶人飄蕩泥何恨，居士神通木漫書。
葉可作冠聊復爾，恨爲如意亦何如。
依韻和卲太子文兄八月總章朝歸長句
作者：晁說之
朝代：宋

東皇受籙增嘉運，曉坐明堂夜拜章。
玉燭千年承瑞露，金龍萬國鎮青霜。
風來紫極簫聲静，人在丹臺珮影凉。
與子飄零逢盛旦，獨無藻思頌瑤光。
依韻和張姑夫主簿
作者：晁說之
朝代：宋

即今時節總堪悲，寒食仍多雨意垂。
幾處壠頭飄斷紙，誰家碑額仆盤螭。
江湖魚糝聊爲客，兒女來團難療饑。
即見邊塵都掃盡，張公詩思更温其。
依韻和蔡天啟任四明絕句三首時暫來四明便還丹陽頗不樂此後篇爲四明解嘲·其一
作者：晁說之
朝代：宋

行盡三江失所誇，便教信美豈吾家。
却回揚子江頭去，看種瓜洲子母瓜。
依韻和蔡天啟任四明絕句三首時暫來四明便還丹陽頗不樂此後篇爲四明解嘲·其三
作者：晁說之
朝代：宋

未識凉風寶殿西，寧驚海角有遺黎。
玉箏無日嘗瑤柱，金馬何人賞木犀。
依韻和蔡天啟任四明絕句三首時暫來四明便還丹陽頗不樂此後篇爲四明解嘲·其二
作者：晁說之
朝代：宋

真隱閒從鄮縣來，三山仙蘂眼中開。
此身自有華陽洞，肯學秉陽歎老槐。
依韻和袁秀才見贈之作
作者：晁說之
朝代：宋

志士相逢屬暮年，淚如有盡恨無邊。
空城鬼火隨胡騎，滿驛蓴絲倚楚天。
愁外誰知餐玉術，醉來自詠釣竿篇。
夫君心事有如此，何日騎鯨出九淵。
依韻和鍾離秀才留别之作
作者：晁說之
朝代：宋

不脱征裘已到春，縱風横雨又經旬。
期君獨步入京國，與我相逢在水濵。
憤世何言詩濺淚，愁心自醉酒生塵。
胡然乘興稽山去，爲問流觴曲水人。
依韻和高二承宣歙墨長句
作者：晁說之
朝代：宋

妙句之來墨妙同，信知吾道未全窮。
豈容短棹千年恨，不貯長江五月風。
眷戀孔鸞嗟嘆外，磨研膠漆笑歌中。
爲予留取滄浪道，使挈兒童學釣翁。
依韻謝圓機送梅絕句二首·其一
作者：晁說之
朝代：宋

丹萼瑤英閬苑開，人間何處有瓊臺。
妬嫌弄玉秦王女，諱說南山說楚梅。
依韻謝圓機送梅絕句二首·其二
作者：晁說之
朝代：宋

揚州梅發莫依依，曾得何郎一首詩。
漫有渡江來小庾，始從今日得佳辭。
偶作二首·其一
作者：晁說之
朝代：宋

病目書滛歇，江干絕往來。
不才寧嫁樹，有意尚移山。
玉府書名久，南山種豆閒。
只應終夜氣，不共鬢毛班。
偶作二首·其二
作者：晁說之
朝代：宋

聞道花都發，狂風故作讎。
春心先自薄，客恨更難收。
不免饑寒甚，永同埋璸休。
何須問詹尹，雅意在丹丘。
偶得雙頭蓮花戲作
作者：晁說之
朝代：宋

君子不見昭儀飛燕姊妹在漢宮，同妍共麗媚赤鳳，赤鳳一日與俱逝長空。
又不見大舅小舅兄弟專晉亦何有，兄招千里兵，弟殞一杯酒。
嗟爾芙蓉芬芳姿，出水無染稱瓌奇。
亭亭各映清漣漪，高下淺深何不宜。
嘗遊鏡湖五月時，目極萬疊青羅衣，一花獨出擅朝暉。
譬如神情散朗王夫人，不爭鉛黄桃李春。
又如君子立朝廷，朋而不倚自修正。
何乃反常爲異失故態，比之人事那足愛。
只恐横塘知我有恨處，故教絕艷相並語。
莫言才氣世無雙，並蒂何如君看取。
不然戲我坎壈此世每不偶，逢人好匹開笑口。
偶書
作者：晁說之
朝代：宋

京華可望無高樓，聞道故人多白頭。
此身却似城東柳，惜别傷離不自愁。
偶見司馬公休陳無己書簡感舊作絕句
作者：晁說之
朝代：宋

卓行高文司馬陳，當年簡牘拂埃塵。
身名暫振久青冢，見在凄凉海畔身。
偶見夏英公與文莊公書云秋序始凉師門尚遠又一書云念其出自師門賜一善地輒成絕句
作者：晁說之
朝代：宋

前輩終身知學植，今人得意諱師門。
如新幾帖英公字，可但吾家禮數尊。
偶見張天貺奉議書策後題跋感舊作絕句
作者：晁說之
朝代：宋

軒軒衆藝張天貺，翰墨悲凉二絕餘。
今日無人知姓字，史官他日若爲書。
偶見新花呈季和
作者：晁說之
朝代：宋

寂寥仍抱病，風雨尚征師。
幾許野花發，無窮客淚垂。
偶見陳誠之一詩不勝欽歎輒紀贈求其巨篇深愧蕪累
作者：晁說之
朝代：宋

四明唐中葉，處士有陳深。
書既殫萬象，詩想瑤華音。
惜哉不並傳，裔孫自苦吟。
豈易識此孫，海底珊瑚沉。
邂逅我見之，昔恨阻沖襟。
念我理歸棹，旅夢斷遙岑。
願乞十九首，降盡河外心。
偶題
作者：晁說之
朝代：宋

一室蕭然懶傍書，角巾孤嘯問何如。
夕陽能使山遠近，秋色巧隨人慘舒。
苔漬碧花行不到，香殘篆字睡應餘。
自憐得計歸雲晚，前日人間漫畏途。
元符二年十一月十六日趙德麟檢校諸邑李方叔自鄼來會中廬游靈溪寺觀飛泉窮水所出涉龍潭遂至上洞尋火而入路窮乃回歸息巖下巖洞泉潭前此未名嘗見襄沔記郭璞游仙詩謂青溪道士鬼谷子所隱在義清縣義清今其地也巖勢天巧如觀音大士所居潭抱石而曲泉懸級掛空若衝牙珩璜垂而有聲遂名洞曰清溪巖曰補陀潭曰玉玦泉曰珠佩說之寄題四絕句·玉玦潭
作者：晁說之
朝代：宋

大夫既授玦，捐之湘江中。
彼波到此潭，寂寂睡蛟龍。
元符二年十一月十六日趙德麟檢校諸邑李方叔自鄼來會中廬游靈溪寺觀飛泉窮水所出涉龍潭遂至上洞尋火而入路窮乃回歸息巖下巖洞泉潭前此未名嘗見襄沔記郭璞游仙詩謂青溪道士鬼谷子所隱在義清縣義清今其地也巖勢天巧如觀音大士所居潭抱石而曲泉懸級掛空若衝牙珩璜垂而有聲遂名洞曰清溪巖曰補陀潭曰玉玦泉曰珠佩說之寄題四絕句·珠佩泉
作者：晁說之
朝代：宋

佳人諒誠素，嗚佩若可取。
王孫忘情事，不學鄭交甫。
元符二年十一月十六日趙德麟檢校諸邑李方叔自鄼來會中廬游靈溪寺觀飛泉窮水所出涉龍潭遂至上洞尋火而入路窮乃回歸息巖下巖洞泉潭前此未名嘗見襄沔記郭璞游仙詩謂青溪道士鬼谷子所隱在義清縣義清今其地也巖勢天巧如觀音大士所居潭抱石而曲泉懸級掛空若衝牙珩璜垂而有聲遂名洞曰清溪巖曰補陀潭曰玉玦泉曰珠佩說之寄題四絕句·補陀巖
作者：晁說之
朝代：宋

補陀風月在，處處得真居。
一六同妙湛，三千皆宴如。
元符二年十一月十六日趙德麟檢校諸邑李方叔自鄼來會中廬游靈溪寺觀飛泉窮水所出涉龍潭遂至上洞尋火而入路窮乃回歸息巖下巖洞泉潭前此未名嘗見襄沔記郭璞游仙詩謂青溪道士鬼谷子所隱在義清縣義清今其地也巖勢天巧如觀音大士所居潭抱石而曲泉懸級掛空若衝牙珩璜垂而有聲遂名洞曰清溪巖曰補陀潭曰玉玦泉曰珠佩說之寄題四絕句·青溪洞
作者：晁說之
朝代：宋

不到清溪路，人間千過春。
青溪人不老，應憐郭景純。
八月十五戲作
作者：晁說之
朝代：宋

稱意中秋月滿樓，只嫌歌扇遏雲浮。
不如風雨連天起，要得伊人也解愁。
再和
作者：晁說之
朝代：宋

不知今歲是何年，鐵馬胡兒遶日邊。
雖有廟堂能格帝，更求巖穴與談天。
廢興誰識詩千首，消長難忘易二篇。
卧雪諸孫心事苦，重湖頗愧汨羅淵。
再和
作者：晁說之
朝代：宋

人生行樂留連耳，何用千鍾貯寶璣。
主簿休官如習早，使君下榻似陳稀。
已看燕寢玉如意，更聽雕梁金縷衣。
莫道塞垣風景惡，開花何處侍郎歸。
再和
作者：晁說之
朝代：宋

何事謝玄暉，臨巒且悵齊。
想非逢錦繡，應祗見蒿藜。
今日三千牘，昭天十六奎。
煌煌鳴佩璐，燦燦動旌霓。
服衆稱擒虎，超羣許拔犀。
品輕龍尾硯，時様鳳頭篦。
棄若文公席，危如墨子梯。
只宜馳大路，爭可訪幽蹊。
我亦慚强韻，君能出巨題。
笑言容委曲，良宴幸招攜。
黄菊開應滿，清霜壓莫低。
誰人傾魯酒，更復噉韓雞。
再和
作者：晁說之
朝代：宋

官共狐裘三十年，紛紛南北笑鶯遷。
未施雲外射鵰手，且作山中騎虎仙。
再和
作者：晁說之
朝代：宋

須臾變物止樊蝇，宛轉迷人下馬陵。
何處周公勤小物，幾時孔子又多能。
堇荼自採還堪喜，菅蒯誰從便可憎。
一到高堂榮采目，絕勝長道困鈎膺。
再和·其一
作者：晁說之
朝代：宋

不肯喧喧奏子虚，何心江上惜三餘。
陸渾火但無家計，宣榭灾宜費圖書。
每恨血鱗能雨若，何堪脱角去焚如。
知公輔弼關心處，不比他人樂退居。
再和·其二
作者：晁說之
朝代：宋

頃歲官嘗傍紫虚，嵩雲緱月笑談餘。
惟知猿鶴乞骸疏，不錄熊羆諫獵書。
遊寺但知能自與，焚舟不復問何如。
巖廊德量誰能比，大令山陰難並居。
再和圓機喜雪之作
作者：晁說之
朝代：宋

十遇荒饑一遇豐，人間不見壁間龍。
既慳雨澤空倉厄，仍廣車輿小子封。
俗吏教條徒自愧，滮池雲物幸相容。
怪來不與秦湫詛，應許多藏漢大農。
再和圓機梅絕句·其一
作者：晁說之
朝代：宋

一年春色已平開，始見芳香傍硯臺。
慚愧梁園飛雪裏，幾番玉斝醉新梅。
再和圓機梅絕句·其二
作者：晁說之
朝代：宋

思王二匝恨無依，枉費西園清夜詩。
不得梅花發幽興，甘輸北□有英辭。
再和班字三首·其一
作者：晁說之
朝代：宋

丈人在何許，箕外潁中間。
明映波心月，清餘雨面山。
短衣非舊甯，陋巷是今顔。
不解湟州去，平超十八班。
再和班字三首·其三
作者：晁說之
朝代：宋

高躅人難解，當求古哲閒。
韓康多在市，陶令懶游山。
念我可憎面，無兄得解顔。
公乎來早晚，荆坐要須班。
再和班字三首·其二
作者：晁說之
朝代：宋

公來前有約，更望少微閒。
爛醉新醅酒，能忘舊隱山。
瓊瑤雖並質，塵土會凋顔。
永夜陶陶語，令人愧尹班。
再和資道
作者：晁說之
朝代：宋

佳山陪四絕，名士出三齊。
芬馥生蘭茞，荒蕪去菉藜。
光華深北斗，氣象到西奎。
靜思如含露，揮毫若吐霓。
美求鮮鯉鱠，珍訪辟塵犀。
出衆青錢士，翻經白玉篦。
高張射鵰手，穩步上天梯。
吾友由斯道，狂生不識蹊。
淮南書有作，商隱賦無題。
慷慨簪頻擊，吟哦手屢攜。
寒廳簾帟淺，深夜笑言低。
慎莫嘲雕虎，從來學木雞。
再用豐字韻對雪呈圓機
作者：晁說之
朝代：宋

樂只康州得婁豐，鼓簫欣喜有池龍。
魚由米穴多爭出，泥在函關廣費封。
鎮玉無時非北渚，磨圭在處是南容。
胡然最愛田疇事，即日歸休學老農。
再至直羅
作者：晁說之
朝代：宋

百叠荒山人迹絕，饑腸寒色自徘徊。
多情只有謝康樂，美酒樂歌寧再來。
再送先之
作者：晁說之
朝代：宋

君家父子真國器，棄逐那知上苑春。
嵐障城中尤自樂，浦珍市裏本來貧。
曾憐濁俗排閶闔，慚屈清江縱羽鱗。
我老相逢便相别，劇談易象亦何因。
再遇筆屠處士
作者：晁說之
朝代：宋

江頭再遇筆屠生，共聽去年江水聲。
三副少多予自窘，一毫去取子能輕。
再題王許支圖
作者：晁說之
朝代：宋

海嶽登臨許遠遊，上乘雲氣下扁舟。
可憐畢竟不聞道，妙翰神騅却得留。
右軍憤世猶懷古，何事一朝得支許。
馬足不動羣奴癡，感深絕俗俱無語。
冒雨西行
作者：晁說之
朝代：宋

敗堤留沮洳，苦雨劇泥塗。
婢子求芒屫，童兒競地爐。
能甘逐客分，但恥潰兵俱。
何必滔天水，兹爲縱壑魚。
冬至前一日至穀熟遇趙子和大夫
作者：晁說之
朝代：宋

盜賊羌胡逐隊行，幾家避難到荒城。
也知明日當長至，便望今年可太平。
京國笙歌無寂寞，将軍旗皷耐縱横。
鈍菴居士全非鈍，先我驅車百感生。
冬至日塗中
作者：晁說之
朝代：宋

海角沙塲過冬至，未如今日最傷情。
孝王池畔憂戎壘，煬帝河邊嘆楚兵。
萬壽獻觴身不與，百城和議淚空横。
明年高會知何處，擊磬焚香畢此生。
出京感事
作者：晁說之
朝代：宋

晚歲長途俱寂寞，傷今懷古總飄零。
韓彭豈是無三窟，管葛元非守一經。
白髪任渠從此出，朱絃於世許誰聽。
猶憐去國恨能釋，已見燈龍出北溟。
出見京華之盛而作
作者：晁說之
朝代：宋

飄零羈客尚驚魂，乍見王居白玉城。
三市盡迷南北嚮，八騶争禁短長行。
花移陸海春常在，樓接神山月不傾。
安得白頭居此樂，關河垂淚復孤征。
刑曹再賦二絕句彌佳不得不報·其一
作者：晁說之
朝代：宋

不肯將身入八關，判司雖屈勝如閒。
漢庭富貴人何限，畢竟文章屬小山。
刑曹再賦二絕句彌佳不得不報·其二
作者：晁說之
朝代：宋

上帝白雲居九關，列仙亭館號蕭閒。
念君未作驂鸞侣，愁殺江南庾子山。
初到高郵
作者：晁說之
朝代：宋

避難蒼黄處處過，扁舟不復怯風波。
禹功淮海施偏少，漢業東南得最多。
幾日兵强令敵退，今年米賤奈予何。
孫公鄉里仍堪住，愁訪山齋空薜蘿。
初秋思舊山
作者：晁說之
朝代：宋

秋江未澄瀾，秋聲已先到。
頗謝涼風吹客愁，何須落葉驚人老。
古來此興定何如，自愁不愁自傾倒。
直爾相羊好遠遊，何不命駕歸嵩丘。
君乎不上三十六峰頂，只恐君家未是秋。
初至京作
作者：晁說之
朝代：宋

七年去園今還歸，僅有身存心事微。
下客但能存故事，高門誰許著褒衣。
難將白髪語年少，忍使紅塵負釣磯。
不解征驂却歸去，策雖非是亦非非。
初至鄜州感事
作者：晁說之
朝代：宋

罪斥云一紀，常亦守官箴。
置身江海畔，放言麋鹿岑。
大吏不呵譴，小吏自堪任。
蝦菜日異饌，著書敵南金。
豈無二三子，善叩響不沈。
更逢四高士，語妙何愔愔。
俯攬塵土影，仰攄冰玉心。
苦辛雖在昔，菑穫實於今。
歸榜不忍速，故廬尚可尋。
金閨朝轇轕，荃壁夢蕭森。
領闊貽爾誚，新貴使我瘖。
饑寒一丈室，奔走九秋砧。
長坂馬難健，敗絮虱易侵。
池西别故舊，税駕雕山陰。
白翟無曩迹，赫連有脱鐔。
幸哉廊廟術，勇不誇縱擒。
誓表前日來，父子恩更深。
戰士老腐粟，癯儒適懦襟。
羊肥卧沙種，酒美西涼斟。
農武自先烈，五律勤窺臨。
禮樂被遠俗，三嘆斥哇淫。
勉旃不再辱，聊爾容華簪。
斂迹有餘愧，難聞弦誦音。
尚喜屋山阿，雙泉如鳴琴。
遠明桑苧翁，品茶疑未諶。
洞中有仙者，得度人駸駸。
長生非敢望，却粒實所欽。
腸空不貯愁，慮絕發奇祲。
何勞東臯計，即日返幽林。
難忘平昔興，一爲梁甫吟。
初至鄜州見月
作者：晁說之
朝代：宋

此是鄜州月，人間應更無。
欲垂清夜淚，桂影莫扶疏。
別後寄東萊公
作者：晁說之
朝代：宋

鳳老不行食，子復將衆雛。
一門三世行，名數文章俱。
自可不富貴，天德公已餘。
公乎默終日，誰言得親疏。
人間亦何事，前賢重作書。
公豈不窮愁，聊爲筆墨娛。
掩卷長嘆息，曷不巖廊與。
卻慚小人計，不當君子君。
可恨空江水，潮生明月初。
捩柁讋北客，別去敢踟躕。
回首望丹穴，涕泫日漣如。
别一上人
作者：晁說之
朝代：宋

同遊不二境，却有别離情。
爲日添香火，中原正用兵。
别親舊
作者：晁說之
朝代：宋

歲暮征裘返故園，愀然去國亦難論。
獨尋碧草日三徑，誰在紅蓮夜五門。
久分雲霄能割席，乍驚繿縷有離尊。
即看短髪邉城去，風雨仇池役夢魂。
十二弟寄所和邵子文病中感懷之作復次韻寄子文
作者：晁說之
朝代：宋

先生窮著書，寧比近術赦。
天故使之貧，赤手唯書籍。
或者窺殘篇，律呂起韶夏。
微意有子傳，光燭不鄰借。
大臣薦曰才，留守勸征駕。
講席出正塗，肯以眇跛訝。
生平畎畝心，願被草木化。
卧龍終佐漢，捫虱聊倚華。
二君獨何居，耿耿心中夜。
不悟伊呂間，安容管葛亞。
璞玉詎連城，祇堪雙則價。
何事揶揄鬼，疾病尋舋鏬。
井臼每苦煩，藥食則不暇。
不藥得中醫，默符覆器□。
哦詩便無恙，乞酒宴茅舍。
彌荷天地恩，性命永其貰。
饑鷹侍中輩，死矣一飽乍。
顧我與君侯，更愧東山謝。
十二弟寄詩一編來用其山字韻作
作者：晁說之
朝代：宋

季詩來灞岸，秀色藹雕山。
獨笑寒暄外，相逢翰墨間。
花飛能擁路，月入不開關。
巧解供新句，吾才愧晉慳。
十二月十六日立春
作者：晁說之
朝代：宋

今年立春常年殊，要乘生氣克胡雛。
鐵騎一歲再渡河，青帝寧不行天誅。
相公廟略託諸天，亞輔割地甘丘墟。
天窮地蹙否極泰，王城門開陽光舒。
天子當陽朝萬國，不擊土牛擊群狐。
青青原野無横斂，四民安樂祖宗初。
十月七日夜夢中作兩長句覺而忘之别成長句視李師民
作者：晁說之
朝代：宋

冬來羈旅更迢迢，撫枕燈殘百感饒。
饑鼠翻空疑有鬼，驚烏誤曉尚中宵。
詩成與夢俱零落，劍出低眉亦寂寥。
無分京華居老境，江湖高隱幸相招。
十月初七日入郡塗中作
作者：晁說之
朝代：宋

棄臣悠悠朱墨筆，凋年忽忽道塗衣。
博崔趙李久寂寞，乙馬甲班誰是非。
十月十三日自郡歸山中寄周秀實昆仲
作者：晁說之
朝代：宋

陰靈識陽月，怪樹知窮谷。
路轉山迎人，崢嶸失南北。
回首人間士，總總今何役。
嗟子此行李，志尚亦云獨。
世事兼漳𲫆，溫涼俱所欲。
耿介自小人，大匠死繩墨。
伯仁莫妄評，阿奴不碌碌。
南充大兄嘗夢見予作詩見寄次韻和呈
作者：晁說之
朝代：宋

仙山能夢我，書帙正思君。
一德誰榮滯，羣兒謾戚欣。
過秦何必論，喻蜀却須文。
未落豐碑筆，唯貪辨惑勤。
南門
作者：晁說之
朝代：宋

今上元年九月初，正南門鏁澀關樞。
城上日出三丈餘，城下戢戢人嗟吁。
最憐縱横荷菜夫，欲殺青蒨成蔫菸。
驢駝嚙膝聚不驅，羣雞孤鵝鳴相呼。
邈然不數半與豬，客子四散别門趨。
逐臣過焉問何如，知者不告色不舒。
或言上皇帝有符，北門不開留翠輿。
金人忽屯城北隅，方今明日達聰俱。
司門郎官上奏無，未幾金人來坦塗。
城南鐵騎柴奚車，焚蕩輔郡陵别都。
衣冠南下滿江湖，白頭辭臣思獻書。
洪範災異信豈誣。
即事
作者：晁說之
朝代：宋

幾歲田園得隱淪，忍將秋淚濕紅塵。
一麾不得廬山去，何用他州寄此身。
即事
作者：晁說之
朝代：宋

抛盡圖書避俗塵，楞伽讀罷與誰親。
波濤遠嶼羈遊夢，風雨幽齋默坐身。
盞底不堪留酒客，句頭何敢惱詩人。
和詩送酒俱休問，只恐歸期誤此春。
即事
作者：晁說之
朝代：宋

自言愚似醉，休道醉如愚。
不耻小盤食，寧慚掘筆書。
九原懷往淚，萬里夢同途。
政恐能知我，何妨更罵予。
即事二首·其一
作者：晁說之
朝代：宋

晚靄沈山月隱林，終朝好學仲長瘖。
忍將老易供書畫，更與何人得斷金。
即事二首·其二
作者：晁說之
朝代：宋

藥苗晚種已青青，應念尫羸與養形。
肯爲嵇生徒著論，便同玄晏剩翻經。
即事呈德麟
作者：晁說之
朝代：宋

學得浮雲往復還，里中不出孰追攀。
九秋自與物情樂，一日須教我輩閒。
敢料都城有詩句，故應魂夢在山間。
今朝車上瓶無分，更可憐哉我阻艱。
即事戲作五言·其一
作者：晁說之
朝代：宋

何處寂寥好，山城太守家。
輕觜木竹筍，大裹白朱砂。
君與旱蓮比，實非火候賒。
一官還此是，百務莫淫哇。
即事戲作五言·其二
作者：晁說之
朝代：宋

何處寂寥好，山城太守官。
龍鍾五品服，豹變一還丹。
舊恐三杯竭，新添兩角寒。
只應歸去是，無責有餘驩。
即事謝公表二絕句·其一
作者：晁說之
朝代：宋

碧嵩青潁肯相從，萬事茅堂醉夢中。
出到人前羞欲死，歸輪不必問何從。
即事謝公表二絕句·其二
作者：晁說之
朝代：宋

留君談笑且從容，白髮紅塵阿那中。
踉蹌行藏莫相笑，枯魚垂淚恨無從。
即事謝子之二絕句·其一
作者：晁說之
朝代：宋

何妨少日不能容，詎玷山公啟事中。
庭下秋風收不得，欲彫瓊樹未聽從。
即事謝子之二絕句·其二
作者：晁說之
朝代：宋

悅己曾增巧笑容，舞鸞歸歇鑑花中。
人間遇樂便作樂，何用行軍問所從。
又依韻一首
作者：晁說之
朝代：宋

看去朱轓今已歸，問余山郡幾多時。
盤絛綾様知能盛，带葉甘香定不衰。
惜别荔枝紅髪𩭝，恨看山嶺碧參差。
自憐藉手有何物，學把鋤頭不用嗤。
又再作·其一
作者：晁說之
朝代：宋

多情楊畔兒，芙蓉生繞床。
舊屋君未歸，蒲池已淒涼。
又再作·其三
作者：晁說之
朝代：宋

負罪臣宗元，移書數問赦。
僅如鴈往來，羨君還里社。
又再作·其二
作者：晁說之
朝代：宋

世人不我與，自契黄龍心。
竟復何遠近，一瞬萬古今。
又再和
作者：晁說之
朝代：宋

人人講德自元豐，何處荀家有八龍。
白羽不施寧洗甲，赤雲常見預乾封。
無煩禾黍如茨稼，自足鵷鸞琢玉容。
稽首寶香通列畢，傾心御糴走良農。
又和
作者：晁說之
朝代：宋

客子吟哦聊遣悶，敢將魚目報珠璣。
寒來何事水流急，愁裏更堪人住稀。
使我難忘麋鹿性，多君已棄芰荷衣。
山齋永夜宜清話，莫只山公倒載歸。
又和西捷
作者：晁說之
朝代：宋

西州五帥議多攻，决策曾聞利不窮。
今日一乘能必取，異時重譯要皆通。
明光喜霽甲兵雨，沙磧恩搖草木風。
自顧腐儒何所補，騎豬難在虎狼中。
又題陸大夫畫逸少遠遊道林
作者：晁說之
朝代：宋

會稽內史勤筆墨，遠遊中坐無一物。
何事支公愛神駿，團揭鼻齒映頂足。
拄杖圓笠如意負，蓬髪著巾俱肅肅。
相向忘言在何許，望斷高山空翠麓。
古人
作者：晁說之
朝代：宋

古人愁已極，今我不用愁。
去日已忽忽，來日諒悠悠。
便能如此志，終恐慚白頭。
經月不讀書，閉目得自求。
不如懸車好，更復外言不。
句·其一
作者：晁說之
朝代：宋

清霜下牛斗，凜然北固秋。
句·其三
作者：晁說之
朝代：宋

怪底君王慚漢武，不誅方士守輪臺。
句·其二
作者：晁說之
朝代：宋

煩君一日殷勤意，示我十年感遇詩。
句·其五
作者：晁說之
朝代：宋

撫掌笑木奴，爾豈當封侯。
司戶朱君邂逅真州獨爲予幹舳艫之具甚勤偶得絕句謝之
作者：晁說之
朝代：宋

白眼波濤争反覆，波心孤棹更誰看。
夫君念此客蓬鬢，不共青松共歲寒。
同表甥趙康游种范李園
作者：晁說之
朝代：宋

百態范氏石，千尋种氏木。
灌以邠李水，禽鳥識故國。
使我從今去，魂夢常不足。
君子有所恨
作者：晁說之
朝代：宋

君子有所恨，擊指血不躁。
相望已千古，欲語安得到。
荆卿無劍術，商君棄霸道。
二子苟不然，功烈迴穹昊。
嗟哉淺丈夫，不自極懷抱。
君莫惡行
作者：晁說之
朝代：宋

今年蠶母連萬箔，屋邊桑葉渾不着。
彷徨何計救戢戢，出棄陌頭空涕泣。
前日初眠不敢語，今日賤之如糞土。
不容身老吐一縷，回首室中殊樂苦。
何敢願天不我與，亦太無情彼蠶母。
芙容錦帳醉新粧，那知有恨如許長。
相公日戀北門樂，迎候馬前君莫惡。
君莫惡行
作者：晁說之
朝代：宋

寂寂山城已過春，黄鸝紫椹意相親。
天公奈何不肯雨，小麥含秀安得吐。
聞道天公大仁聖，風伯何能回雨令。
恐是風伯老兒凶，長塗未許騁羣龍。
前年流草有餘胔，誰言今朝尚憂此。
內降白麻出上閣，新相爲霖君莫惡。
呈華藏密印
作者：晁說之
朝代：宋

華藏有主人，百界轉纖埃。
主人順喚客，低頭不敢來。
咋舌
作者：晁說之
朝代：宋

咋舌何堪妾一鳴，三年如夢寄江城。
春江細雨添清思，漸近歸期更有情。
和二十二弟不相遇之作
作者：晁說之
朝代：宋

秋雲欲遘雨，惱此山河涼。
柴門試一出，矯目歎林光。
孔鸞勢自遠，鴻雁意亦長。
先後日雲間，俗眼安得常。
和二十二弟龜山寺三絕·其一
作者：晁說之
朝代：宋

江邊龜步亦平平，淮上龜山聳五兵。
何但八公山草木，解令王國列金城。
和二十二弟龜山寺三絕·其三
作者：晁說之
朝代：宋

海岸石龜恨未平，時時入海自馮陵。
此山盤礴清淮上，寶塔分功更就曾。
和二十二弟龜山寺三絕·其二
作者：晁說之
朝代：宋

龜山之操恨時危，語樂徒勞魯太師。
今日龜山無可恨，祥符年上御題詩。
和出郭
作者：晁說之
朝代：宋

萬斛無多寧貯愁，不如留著寸心憂。
怕聞天假漁陽騎，莫話春迷煬帝樓。
出去暫能欣綠野，歸來還是夢滄洲。
何人解賞鷦鷯賦，豈但工夫在句頭。
和十二弟見降羌過洛
作者：晁說之
朝代：宋

百代興亡吐谷渾，聖主神謨不世恩。
解縛再生有孫子，無勞倚笑上東門。
和呂希哲
作者：晁說之
朝代：宋

渭濱人老釣綸中，晚達那知有早窮。
顧我巖栖終作底，謾將病目送飛鴻。
和圓機佳作
作者：晁說之
朝代：宋

官憎詩過好，人亦忌才多。
君子自如此，伊人其奈何。
單裘千日醉，短髮百年歌。
漫納新愁淚，終慚带女蘿。
和圓機題草蟲
作者：晁說之
朝代：宋

怒劍無煩起逐蝇，從教小物此馮陵。
禮加蛙臂何時用，書到蠶頭幾日能。
半是苔邊徒有感，全收芋處肯生憎。
如椽大筆么麽落，憤懣今人終拂膺。
和季弟秋日即事
作者：晁說之
朝代：宋

五世衣冠盛本朝，寧論妻織與兒樵。
顧予始就山居樂，未放詩書便泬寥。
和斯立夜校試卷呈同舍十二韻
作者：晁說之
朝代：宋

校藝來從魯，聞韶昔在齊。
幸容葭倚樹，驩會食甘藜。
禮數延文士，雄豪動武奎。
嚴凝池上雪，燦爛谷中霓。
喜見雙頭錦，爭求獨角犀。
化金思點竈，畫酒願分篦。
氣壯如觀海，言危擬去梯。
且思竭馬力，焉敢效牛蹊。
蕭統聞香臭，劉郎善品題。
鉛黄方晏集，風雨惜分攜。
永遣愁城破，休教眉宇低。
故鄉吾自樂，歸去逐羣鷄。
和斯立見還詩卷
作者：晁說之
朝代：宋

神仙劉子夏，不愧許遠遊。
今日秋風客，襟度更爲優。
如何琅玕紙，亦作李相投。
釋之還在手，愛涎隨不收。
霜渚望何限，鳬鵠遠嘯儔。
金篦識清揚，玉麈見風流。
新知雖云喜，果作新故不。
相期不用名，散盡人間憂。
和斯立重賦
作者：晁說之
朝代：宋

是非真未定，楚客莫咻齊。
侈美珍炰鼈，粗疏鄙飯藜。
評文歸藻鑒，得寶應参奎。
蕭洒裛塵雨，清明避日霓。
露華鳴老鶴，月魄射靈犀。
儒雅元簪筆，風流且带篦。
辛勤無黑突，騰躍有丹梯。
自顧迷轅駕，焉能識路蹊。
從容金谷集，酬唱漢江題。
好是頻徴策，相看便解攜。
塵埃隨日起，窮悴使人低。
桀犬驚堯犬，家鷄笑野鷄。
和新鄉二十一弟華嚴水亭二首·其一
作者：晁說之
朝代：宋

渚蒲淅淅風猶急，岸柳纖纖雨尚餘。
棲鷺宿鷗渾去盡，泝溪還有兩三魚。
和新鄉二十一弟華嚴水亭二首·其二
作者：晁說之
朝代：宋

荷蓋點溪三數葉，藤稍遶樹幾千層。
投閒更與高人約，重抱琴來聽廣陵。
和朱少章見寄
作者：晁說之
朝代：宋

兼該夫子耻專門，却笑何人哮吼村。
悶己賦疑唯獨語，惱卿詩似得同論。
夜來雨足寛貧病，秋到凉生破睡昏。
幾欲抛書閒過日，只慚無可謝嫣蓀。
和澗上丈人石淙作依元韻
作者：晁說之
朝代：宋

岷江將入海，金山中斥攫。
近樵得鴈盪，平地風落落。
獰兒一稱絕，如夔理舜樂。
那知嵩石淙，視彼削則削。
兩處各瑰俊，一旦得磅礴。
水從嵩陰來，到此幾谿壑。
勢盡劃縱横，天地自開鑿。
腹背涵叢峰，星斗俱漠漠。
波搖下嶔崯，雲度上岞崿。
爲山無麓趾，突兀便可樂。
北首揖三頂，鴈行共遼寞。
睥睨萬培塿，飄然風中籜。
莫言聚石耳，乍如五陰剥。
試觀煙霞生，如蓮敷青雘。
非山亦非石，水亦非激躍。
癡龍有路寢，醉蜃不收閣。
因得爲人戲，何處顔色怍。
或疑上帝宮，盆山映叢薄。
盲風吹下將，塵世暫斟酌。
又疑涿野戰，行陣龍虎作。
過怒禁不散，結此空黝噩。
寧論八陣圖，水來俄而却。
惜哉遊者稀，元老情不惡。
和胡少汲遊山
作者：晁說之
朝代：宋

峭直漢大夫，伊余忝末胄。
出不遇良媒，生本值惡宿。
高曾耀圖牒，罪戾辱堂構。
十饑付羣兒，萬恨閣孤咮。
耻爭市井日，雅願農田壽。
感慨觸目新，忠憤平生舊。
欲論國中樞，誰識不下輳。
偶爲江湖遊，喜見園林茂。
但恨老子迂，難復處士秀。
懷我故時人，識彼往歲綬。
故人多零落，高義或邂逅。
有美中庸胡，願息金蘭臭。
家住灊岳雲，賦此小山狖。
纔顯便官豸，暫處得僧鷲。
大篇既錦舒，小章亦玉鏤。
本期古人知，豈急今朝售。
又如五色丹，必待九轉就。
不近戀洛陽，何遠憚句漏。
神智此既澄，世網不待透。
明珠雀能銜，黄金鳥解潄。
遺骨一國珍，死鬢百草鬬。
果誰真美惡，亦曷定先後。
食柏莫分甘，種漆要自守。
無思粱肉肥，忽厭藜藿痩。
德義難沃懷，情欲爲穿溜。
小人窘咫尺，君子狹宇宙。
清音可相羊，畏途肯宿留。
原憲不知貧，季氏徒誇富。
既皆白髮侵，宜各素心究。
內不識織紝，外嗜飽飣餖。
一言可酣醉，八月非醇酎。
苟適年少場，或落春花囿。
武思揮日功，文欲淩雲奏。
懶出櫪馬嘶，惜笑閨女侑。
巧意難幸得，枯脛或遭叩。
君如此攘臂，我此甘縮袖。
歸見魯衛士，未覺風宜陋。
每增輸心僞，矧非見面驟。
猿笑識巖穴，雞鳴知旦晝。
吾語雖不媚，厥意或可厚。
和蒲君刑曹佳作·其一
作者：晁說之
朝代：宋

獨步當年賢士關，青衫初試□官閒。
好憐歸去龍鍾者，五世題名在道山。
和蒲君刑曹佳作·其二
作者：晁說之
朝代：宋

志士何曾恥把關，忠臣本自不言閒。
策勳他日陣間陣，莫忘今朝山上山。